Ёқуб Глава 1\nМен — Худонинг ва Раббимиз Исо Масиҳнинг қули Ёқубдан ўзга юртларга тарқалиб кетган ўн икки қабилага салом!\nЭй биродарларим, турли синовларга дучор бўлганингизда ўзингизни бахтли деб билинглар.\nАхир, имонингиз синалганда, сизлар сабр–тоқат қилишни ўрганасизлар. Бу ўзингизга ҳам аён.\nҲар қандай вазиятда сабр қилишни ўрганинглар, шунда етук, бекаму кўст, комил инсон бўласизлар.\nШу боис умидингизни фақатгина Худога боғлаб, имон билан сўранг. Иккиланманг, чунки Худога сидқидилдан ишонмаган киши гўё денгиз тўлқинига ўхшайди, шамол қайси томонга эсса, тўлқин ўша томонга қараб йўналади.\nБундай одам Эгамиздан бирор нарса оламан деб умид қилмасин.\nУ Худога таянмагани учун ҳаётида беқарор, ўзгарувчан бўлади.\nНочор аҳволдаги биродар Худонинг назарида юксак эканлигидан хурсанд бўлсин.\nБой биродар эса Худога муҳтож эканлигидан шодлансин. Чунки ўз бойлигига таянган киши дашт гулидай хазон бўлади.\nҚуёш жазирама иссиғи билан даштнинг ўт–ўланларини қовжиратиб юборади. Гулларнинг гўзаллиги йўқолиб, хазон бўлади. Бойлик орқасидан қувиб, давлатига таянганлар ҳам худди шу сингари нобуд бўлишади.\nВасвасага тушганингизда Худони айбламанг! Чунки Худо ҳеч қачон васвасага тушмайди ва ҳеч кимни васвасага солмайди.\nЛекин ҳар ким ўз эҳтироси дастидан васвасага дучор бўлиб, нафс тузоғига илинади.\nКейин эҳтирос ҳомиладор бўлиб гуноҳни туғади, гуноҳ эса етилиб, ўлимга олиб боради.\nЭй азиз биродарларим, алданманглар!\nҲар бир яхши ва мукаммал ҳадя самодан келади. Бу ҳадяларни осмондаги жамики ёритқичларни яратган Худо беради. Ёритқичларнинг нури пайдо бўлиб, ғойиб бўлади, Худонинг эзгулиги эса йўқолмайди. Зеро, Худо ҳеч қачон ўзгармайди.\nХудо келажакда бутун борлиқни янгилайди. Биз бу янгиланишнинг илк ҳосили бўлишимиз учун, Худо Ўз хоҳишига кўра, бизга ҳақиқат каломи орқали янги ҳаёт берди.\nЭй азиз биродарларим, шуни эсингизда тутинглар: ҳар бир одам эшитишда чаққон, гапиришда вазмин, ғазаб келганда босиқ бўлсин.\nЧунки инсоний ғазабингиз Худога манзур бўлган солиҳ ҳаёт кечиришингизга йўл қўймайди.\nШундай экан, ҳар қандай жирканч ва ёмон ишларни бас қилинглар! Худонинг қалбингизга эккан каломини камтарлик билан қабул қилинглар. Ахир, бу калом жонингизни қутқаришга қодир.\nХудонинг каломига риоя қилинглар! Каломни эшитсам бас, деб ўзингизни ўзингиз алдаманглар.\nКаломни тинглаб, амалда риоя қилмаган одам ўз юзини кўзгуда кўрган кишига ўхшайди.\nУ ўзига қаради–ю, кетди ва ўша заҳоти ўзининг қандай эканлигини унутиб юборди.\nСизлар эса Худонинг озодлик берувчи мукаммал қонунига доим синчиклаб қаранглар. Қонунни шунчаки эшитиб, унутиб юборманглар, унга қатъий амал қилинглар. Бу ишингиз учун Худо сизга барака беради.\nАгар сиз ўзингизни диндор ҳисоблаб, тилингизни тиймасангиз, ўзингизни ўзингиз алдаган бўласиз ва сизнинг бундай дин–диёнатингиз бефойдадир.\nОтамиз Худонинг назарида пок ва беғубор дин–диёнатга эга бўлган инсон етим–есиру беваларни қайғули кунларида йўқлаб боради, у бу дунё дастидан булғанмайди.


Ота билан онанинг ўртасидаги фарқ - Hidoyat.uz\nОта билан онанинг ўртасидаги фарқ\nАсосий саҳифа Жамият Оила Ота билан онанинг ўртасидаги фарқ\nЧоп этилди Oktabr 16, 2020 Ота билан онанинг ўртасидаги фарқda fikr bildirishni o'chirish\nКўзингни очган онингдан бошлаб сенга меҳр қўйган зот онангдир,\nКўз ўнгида намоён бўлмасингдан туриб сенга меҳр берган зот отангдир.\nОнанг сени дунёга тақдим қилади,\nОтанг эса, сенга дунёни тақдим қилишга уринади.\nОнанг сенга ҳаёт беради,\nОтанг эса, сенга ҳаётда қандай яшашни ўргатади.\nОнанг сени тўққиз ой қорнида кўтариб юради,\nОтанг эса, иккингизни бир умр кўтариб юради.\nОнанг бемор бўлсанг йиғлайди,\nОтанг эса, йиғласанг бемор бўлади.\nОнанг оч қолмаслигингга аниқ ишонади,\nОтанг эса, сенга оч қолмаслик йўлини ўргатади.\nОнанг сени бағрида кўтариб юради,\nОтанг эса, сени елкасида кўтаради.\nОнанг меҳр-шафқат булоғи,\nОтанг эса, ҳикмат дарёси.\nОнанг сендан масъулиятни кўтаради,\nОтанг эса, сенда масъулият ҳиссини пайдо қилади.\nОнанг сени йиқилишдан ҳимоя қилади,\nОтанг эса, сенга ҳаёт сўқмоқларидан қандай ўтишни ўргатади.\nОнанинг меҳрини туғилган онингдан ҳис қиласан,\nОтанинг меҳрини эса, ўзинг ота бўлганингда биласан.\nАллоҳим барчаларимизнинг ота-оналаримизни аҳли жаннатлардан қилгин. Омин Ё Роббал оламин!\nТрампнинг рақиби яна унга тош отди: “АҚШни яккалаб қўйди”\nПекин карами ва товуқ гўшти қўшилган лавашли рулет тайёрлаймиз


ИнтерФУТБОЛ :: Диёр Имомҳўжаев: “Насаф футболимизнинг энг яхши лойиҳаларидан бири”\nДиёр Имомҳўжаев: “Насаф футболимизнинг энг яхши лойиҳаларидан бири”\nЎзПФЛ бош директори Диёр Имомҳўжаев ўзининг телеграм каналида “Насаф”нинг ижобий ютуқларига баҳо берди ва турли мавзуларда кичик мулоҳаза юритди.\n“”Насаф” аёллар футболига Севинч кўзи билан қарайди, футзал жамоаси бор.\nНасаф Суперлигада иккинчи, U-21 да учинчи, U-18 да биринчи. Насаф U-15 ва U-13 да ҳам ўз ўрнига эга.\nНасаф ўз стадиони ва ўз академиясига эга бўлган Ўзбекистоннинг бир қўл бармоқлари билан саналадиган клубларидан бири.\nНасаф бухгалтерия ҳисоботларини вақтида юритса, Насафда қарздорликлар бўлмаса, Насаф мутахассислари ОФК талаб қилган сертификатларга эга бўлса ва шу шуларнинг ҳаммаси июль ойига қадар ОФК тизимига бирма-бир, қунт билан жойлаштирилса, ОФК лицензиясини олишда ҳеч қандай муаммо бўлмайди.\nНасаф мисолида ёзилган жиҳатлар қолган клубларга ҳам тегишли. Биз шундай лойиҳаларни кўпайтириш орқалигина сезиларли ўсишга эришамиз. ОФК талаб қиладиган лицензиялаш талабларининг асл мақсади — барча клубларни камида шундай лойиҳага айлантиришдан иборат.\nКўряпсиз-а, ОФК кимнинг мухлислари энг зўр, кимнинг танкаси кучлироқ деб сўрамаяпти. Қайсидир мураббий қайсидир жамоани кучайтирдими, натижалари яхшиланиб қолипти-а, демаяпти. ОФК инфратузилмангни, мутахассисларинг даражасини кўрсат, сенинг кимлиги айтаман, деяпти. Биз буни ҳурмат қилишимиз керак.\nБиз бир марта чемпион бўлиб, кейин йўқолиб кетадиган ёки бир порлаб совриндор бўладиганлар билан ҳеч нарсага эришмаймиз. Бухоро тўртликка кирди, бугун кўряпсиз. Дўстлик ёки МХСК бугун йўқ. Қўқон ёки Жиззах клуби савиясини оширяпти. Аммо унутмайлик, асосий натижа билангина ОФК ҳеч қачон клубни тан олмайди, унга тизимли ривожланиш керак. Шунинг учун ҳам Насаф, Машъал, Пазтакор, Бунёдкор каби лойиҳалар кўпайиши ва кейинчалик улар бўрилар томонидан таланиши эмас, ўз ишининг усталари томонидан ривожланишда давом этиши муҳим”, - деди Имомҳўжаев.


Эътиборимиздан четда қолаётган одоб | Azon.uz - Ахборот-таҳлилий портал\nЭътиборимиздан четда қолаётган одоб\n21:00 08.02.2018 658\nБу гап авваллари ҳам айтилган. Салкам бир минг тўрт юз йилдан бери амалда бўлган қоида. Лекин кичик масала кўриниб, кўпчилик амал қилмай қўйгани учун ёзишга мажбур бўлдим.\nЯқинда хўжалик тўловларини тўлаш учун бир бир корхонага ишим тушди. Кутиш залида оддий қоғозга қаламда “Йўлак ва зиналарга туфламанг!” деб ёзиб қўйилган экан. Тартибсизларга фаррошларнинг мурожаати бўлса, керак бу, деб ўйладим. Кейин глобал муаммолар турганда оддийгина юмуш ҳақида фикр юритгим келди. Ростда, қайсидир бетартибнинг иши фаррошга малол келади-да. Нафақат фаррошга, бу ерга келиб-кетувчи барча ижирғаниши табиий, бу ҳолдан.\nАслида арзимасдай бўлиб кўринган бу ҳол нимагадир менинг ҳам ғашимни келтиради. Одатим бўйича ерга қараб юраман. Шунинг учун ҳар қадамда дуч келаётганим тупукларни кўриб кўзимни қаерга олиб қочишни билмайман. Бир куни Қўйлиқ деҳқон бозорида сумкам оғирлик қилди. Бирор жойга қўйиб, тин олмоқчи бўлдим. Эллик-олтмиш метр юриб бир банан сотувчи йигитнинг растасига сумкамни қўйиб тин олдим. Энг ёмони тупукларнинг кўпи нос аралаш, ер бечора кўкариб кетган... Лекин муқаддас динимиздан хабардор одам бу ишни қилмаслиги яхши тушунаман. Нега тупургиси келган кишининг четроққа чиқиб, чап оёқ тарафга туфлаши лозимлигини одамлар билишмайдия? Тўғри, бизда ҳамма ҳам мусулмон эмас, ҳамма ҳам ўзбек эмас. Лекин бозорда юрганларнинг тўқсон беш фоизи ўзбек-ку!\nЯна бир гал қовоқ олиш учун бозорга бордим. Сотувчидан ерга тоғ қилиб уйиб қўйилган қовоқлар ичидан биттасини олиб беришини илтимос қилдим. Шундоқ ерда турган қовоқни олиб бераётганида “Илтимос, ердан эмас, юқорироқдан олиб беринг”, дедим. Сотувчи қўлидаги қовоқни жойига қўйиб, юқоридан биттасини олди-да “Опа, шу қовоқ ҳам ерда ўсиб, ҳосил қилган. Ҳаммамиз ҳам тупроқдан яралганмиз, тупроққа қайтамиз”, деди. Мен ундан узр сўрадим. Ва атрофдаги нос аралаш тупукларни кўрсатиб, шунинг учун кўнглим бўлмаганини тушунтирдим.\nТўғри, ҳаммамиз тупроқдан яралганмиз ва унга қайтажакмиз. Нега қизларимизни узутишдан олдин у томоннинг уйини ясатиб боришни ўргатамиз? Нега меҳмон келишидан олдин уйларни тартибга келтирамиз? Нега ҳайит-арафа кунлари ҳамма жойни чинни-чироқ қилиб чиқамиз? Буларнинг ҳаммаси яхшиликка. Ўзимизга яхши бўлишини истаймиз. Унда нега қиёматгача қоладиган манзилимизнинг юзига бемалол туфлаймиз? Мана шу жойи менга малол келади? Ахир ер ҳаммамизнинг борар манзилмиз-ку. Майли, бозор-ку бозор, ҳар хил одам бор. Аммо аксарият зиёлилар кириб-чиқадиган корхоналар, муассасаларнинг атрофи ҳам оқ-яшил бўлиб кетган. Камига писта пўчоғию сигарет қолдиқлари ҳам... Мана шуниси ранжитади одамни.\nҲамма жойга фаррош опаларнинг ёзувларини қўйиб чиққим келади. Токи, оилада ўрганилмаганидан кейин, кўникма ҳосил қилинмаганидан кейин, ана шу ёзувни кўриб, бирор четга бориб тупуришни ўзларига лозим топишса. Жамоат жойларида, кўпқаватли уйларнинг йўлакларида шу ёзувларни осиб чиқсак, сал она заминимизнинг юзини ёруғ қилармидик. Мана, мактабларга ҳадис дарслари киритилиши ҳақида кўплаб гаплар бўлмоқда. Одобнома дарсларида Шайх Муҳаммад Содиқ Муҳаммад Юсуфнинг “Ижтимоий одоблар” сингари кундалик масалалар, тарбиялар ўтилса, мақсадга мувофиқ бўларди.\nТуғилганимиздан бошлаб бизга ризқ улашадиган, кейин яна бағридан жой берадиган она тупроқнинг юзига туфламанг. Бу менга оғир ботяпти? Таъбингизни бузган бўлсам, узр.


Мурсий мухолифлари Таҳрир майдонига йиғилди\n12 апрел 2021, Тошкент вақти: 02:47\nМиср пойтахти Қоҳиранинг Таҳрир майдонида президент Муҳаммад Мурсий мухолифлари йиғилиб, ҳукуматдаги исломчилар истеъфосини талаб қилишди.\nМухолифатчилар Мурсийнинг “миллий диалог” ўтказиш чақириғини ҳам рад қилди.\nЧоршанба куни Мурсий телевидения орқали чиқиш қилиб, мамлакатда юзага келган инқирозни ҳал этиш учун мухолифларини “миллий диалог” ўтказишга чақирганди.\nМурсий янги конституция юзасидан референдум режаланганидай 15 декабрда ўтказилишини ҳам маълум қилди. Лекин мухолифатчилар янги конституция фуқаролар ҳуқуқини ҳимоя қилиш учун тўлақонли кўринишга эга эмаслигини таъкидлаб, референдумни тўхтатишни талаб қилмоқда.\n22 ноябрда Мурсий ўз ваколатларини кенгайтирганидан бери Мисрда норозилик намойишлари давом этаяпти.


ЎН БИРИНЧИ БОБ. САРАЛОВЧИ ШЛЯПАНИНГ ЯНГИ ҚЎШИҒИ\nЛуна иккаласининг галлюцинацияси, агар бу чиндан ҳам галлюцинация бўлса, албатта, бир хилда кечаётганига иқрор бўлишни Гарри истамади. Араванинг эшигини ёпиб, ўриндиққа жойлашиб олгач, анави ғалати отлар ҳақида бошқа бирон оғиз сўз айтмаса-да, эшик деразасидан кўринаётган ваҳимали махлуқлардан кўзини узмай кетди.\n- Гниллер-Планкни кўрдингиз-ми? - сўраб қолди Жинна, - Нима учун бу аёл яна пайдо бўлиб қолди? Хагрид ишдан бўшаб кетмагандир ахир, а?\n- Агар бўшаб кетган бўлса, хурсанд бўлар эдим, - фикр билдирди Луна, - Уни яхши ўқитувчи деб бўлмайди, шундай эмасми?\n- Жуда яхши ўқитувчи! - баралла жавоб қайтаришди Гарри, Рон ва Жинна, дарғазаб оҳангда.\nГарри нафрат тўла нигоҳини Гермионага қаратди.\n- Э-м-м-м... ҳа, жуда яхши ўқитувчи, - деди Гермиона, томоғини қириб қўйиб.\n- «Равенкло»мизда эса уни, ўқитувчи эмас, аллақандай кулгили киши сифатида эътироф этишади, - жавоб қайтарди Луна, мутлақо ҳайрон бўлмай.\n- Демак «Равенкло»нгизда кулги масаласига ғалати қаралар экан, - ўшқириб берди Рон.\nБу пайтда арава ғилдираги ғарчиллаб, ҳаракат бошлади. Афтидан, Роннинг қўполлиги Лунага кор қилмади, аксинча, худди қизиқ телекўрсатув томоша қилаётган каби, Ронга хотиржам тикилиб ўтирди.\nҚатор-қатор аравалар гурсиллаб тебранганча, йўл бўйлаб юқорига кўтарилмоқда. Кўп ўтмай икки ёнида тепа қисмини қанотли тўнғизлар безаб турган тош устунлар қад кўтарган данғиллама чўян дарвоза орқали мактаб ҳудудига кириб борилди. Гарри Хагриднинг Ман этилган ўрмон четидаги кулбасида чироқ ёнаётган-ёнмаётганини кўриш илинжида юзини арава деразасига босди. Афсуски, ҳовлида тим қоронғилик ҳукм сурмоқда. «Хогварц» қасри эса худди деворлари арава устига яқинлашаётган каби, қад кўтариб турибди. Тунги осмон тусида девори кўмирдай қоп-қора, деразалари худди сочилиб кетган олмослар каби, нур таратиб турган йирик миноралар болалар боши узра муаллақ осилиб тургандай гўё.\nАравалар рессораларини ғичирлатиб қасрнинг баҳайбат эман эшигига олиб чиқадиган тош зинапоя ёнида кескин тўхтади. Биринчи бўлиб сакраб тушган Гарри Хагриднинг ёритилган кулбасини кўриш ниятида Ман этилган ўрмон томон боз қаради. Таассуфки, кулбада бирон-бир ҳаёт аломати кўринмаяпти. Шунда у, йўл давомида рўй берган бирор кор-ҳол сабабли кўзга кўринмай қолганига умид қилиб, ёқимсиз, скелетсимон ҳайвон томон ўгирилди. Аммо оппоқ кўзи нигоҳсиз пирпираётган махлуқ тун совуғида қилт этмай турибди.\nБир вақтлар ҳам шундай ҳолат рўй берган, яъни Рон кўра олмаган нарсалар Гаррининг кўзига кўринган. Бироқ ўшанда, Кўнгилдаги орзулар кўзгусида хаёлийлик ҳолати саналадиган акс кўринган холос. Бугун эса гап реал одамлар ўтирган реал араваларни тортиб келишга қодир, юзга яқин, фақат Гаррининг кўзига кўринаётган ҳайвонлар ҳақида бормоқда. Агар Лунанинг гапи рост бўлса, ушбу отлар доимо айнан мана шу араваларни тортиб юради, лекин улар... шунча вақтдан буён кўзга кўринмаган. Нима бўлди? Қандай ҳолат содир бўлдики, энди махлуқлар Роннинг кўзига ҳамон кўринмайди-ю, Гаррига кўринадиган бўлиб қолди?\n- Юрасанми-йўқми? - сўради ёнида турган Рон.\n- А... ҳа... - хаёлини йиғиб олди Гарри.\nЁрқин, дабдабали ёритилган вестибюлда болаларнинг овози акс садо бўлиб янграмоқда. Ўқувчилар пошналарини тош плиталардан ётқизилган полда тақиллатиб, вестибюлнинг ўнг томонидаги, янги ўқув йили бошланиши муносабати билан байрам зиёфати уюштириладиган Катта Залга олиб кирадиган икки тавақали эшик томон ошиқмоқда.\nБаланд деразалардан кўриниб турган қаср устидаги осмоннинг аниқ нусхаси бўлмиш – ситораларсиз қоп-қора шифт остидаги Катта Залга ўрнатилган тўртта узун стол атрофига йиғилаётган одам сони жуда тез ошиб бормоқда. Сеҳрланган шифт билан столлар орасида эса минглаб шамлар сузиб юрибди. Шам нурлари арвоҳларнинг пирпираётган кумуш тусли шарпалари, жонли суҳбат қурганча, ёзги таассуротлари билан ўртоқлашаётган, бошқа коллежда таҳсил кўраётган дўстлари билан баланд овозда саломлашаётган болалар, бир-бирининг янги кийими-ю, соч турмагига индамай баҳо бераётган ўқувчи қизларнинг юзларини ёритмоқда. Ўқувчилар орасидан ўтаётган Гарри, одамлар уни кўриши билан пичирлашиб қолаётганига эътибор бермай қўймади. Тишини тишига босиб, ўзини гўё ҳеч нарсани сезмаётган, бефарқ кўйга солиб олди.\nҲамроҳларидан ажралган Луна «Равенкло» столи томон равона бўлди. «Гриффиндор» столига ҳали етиб бормаган Жиннани синфдошлари айюҳаннос ила кутиб олиб, қувноқ даврага тортишди. Гарри, Рон, Гермиона, Невилль эса стол ўртасида, Деярли Бошсиз Ник билан Лаванда Браун орасидаги тўртта бўш ўринга жойлашиб олишди. Арвоҳ билан Лаванда Гаррини ҳаддан ортиқ илтифот ва самимийлик ила кутиб олишганидан, бир сония олдин иккаласи Гарри ҳақида ғийбат қилиб ўтиргани аён сезилди. Умуман айтганда, иккаласининг ғийбатчилиги ҳозир Гаррини у қадар қизиқтирмайди. Негаки, айни пайтда одамлар боши орасидан, олд девор ёнига ўрнатилган Мўътабар Стол томон қараб ўтирган Гарри учун ташвиш тортадиган бошқа жиддийроқ сабаб бор.\n- У йўқ.\nРон билан Гермиона ҳам, гарчи Хагриддай улкан одам ҳар қандай халойиқ орасида кўзга яққол ташланиб турса-да, Мўътабар Столни диққат билан кўздан кечириб чиқишди.\n- Ишдан бўшаб кетиши мумкин эмас-ку, ахир, - хавотирлана бошлади Рон.\n- Мумкин эмас, албатта, - тасдиқлади Гарри, қатъий оҳангда.\n- Нима деб ўйлайсиз... яраланмаганмикан? - чўчиб сўради Гермиона.\n- Йўқ, - қисқа қилди Гарри.\n- Ундай бўлса, қани у?\nДўстлар индамай қолишди. Бироздан сўнг, Гарри, Невиллга ҳам, Патил билан Лавандага ҳам эшиттирмай, паст овозда пичирлади:\n- Балким ҳали қайтмаган бўлса керак, а? Дамблдор унга... эсингизда бўлса, топшириқ берган эди...\n- Тўғри... тўппа-тўғри, - деди Рон, енгил тортган оҳангда, - Ҳали қайтмаган.\nГермиона эса лабини қимтиб олиб, худди Хагриднинг йўқлигига дурустроқ талқин топишга урингандай, Мўътабар Столнинг у бошидан, бу бошига разм солишни давом эттирмоқда.\n- Анави ким? - кутилмаганда сўраб қолди у, ўқитувчилар қаторининг ўртасига имо қилиб.\nГарри столнинг Гермиона эътибор қаратган қисмига юзланди.\nМўътабар Стол марказидаги креслода эгнига муҳташам, ситоралар-у, янги чиққан ойларнинг кашта қилиб солинган тасвири билан безатилган тўқ бинафша ранг коржома, бошига ҳам худди шундай ранг ва безак берилган шляпа кийган мактаб директори профессор Альбус Дамблдор ўтирибди. Унинг боши ёнидаги, қулоғига ниманидир пичирлаб ўтирган, бўйи пастаккина, танаси миқти, бўйни деярли кўринмайдиган аёл томонга эгилган. Аёл қисқа олинган кул ранг сочини жингалак қилиб, сеҳргарлар коржомаси устидан кийган момиқ кофтасининг рангига мос танлаган пушти лента билан боғлаб олган. Гаррининг кўзига ушбу аёл ҳамманинг аммасига айланган қари қиздай кўринди. Аёл юзини, назокат-ла кўтариб, бир хўплаб қўйган қадаҳи томон сал буриб қўйди. Рангида қони йўқ, энли юзининг мушаклари шалвираган, узун оғзининг бурчаклари пастга тушган, қовоқлари керкиб қолган, йирик юмалоқ кўзи эса чақчайиб тургани боис башараси бақага ўхшаб кетадиган ушбу аёлни Гарри шу заҳоти таниди.\n- Бу ўша! Амбриж!\n- Ким? - ҳайрон бўлди Гермиона.\n- Ишим интизомий жиҳатдан муҳокама қилинаётган суд мажлисида иштирок этган аёл. У Фуж ҳузурида ишлайди.\n- Кофтаси ёмон эмас, - кулиб қўйди Рон.\n- Фуж ҳузурида ишлайди? - қошини чимирди Гермиона, - Бу ерда нимасини йўқотиб қўйибди?\n- Тасаввур ҳам қила олмайман...\nКўзини қисиб олган Гермиона яна бир бор ўқитувчилар столига разм солди.\n- Йўқ, - ғудуллади у, - Йўқ, албатта йўқ...\nҚиз нимани назарда тутганини Гарри фаҳмламади. Унинг эътиборини ҳозиргина ўқитувчилар ортида пайдо бўлиб, столнинг нариги бошига ўтганча, Хагриднинг жойини эгаллаган профессор Гниллер-Планк ўзига жалб этган. Бу фақат бир нарсани, у ҳам бўлса, биринчи синф ўқувчилари кўл орқали сузиб ўтиб, қасрга етиб келганини англатади. Чиндан ҳам, бир неча сониядан сўнг, вестибюль томондаги эшик тавақалари ланг очилиб, Катта Залга бир қўлига курси, иккинчисига эса ҳаддан ташқари кир, бир чети тешилган, аъзойи-бадани ямоқ бўлиб, роса эскириб кетган, чўққидор шляпани ушлаган профессор Макгонагалл бошчилигидаги биринчи синф ўқувчилари кириб келди.\nКатта Залдаги овозлар тинди. Биринчи синф ўқувчилари қолган ўқувчиларга юзланганча, Мўътабар Стол қаршисида саф тортишди. Профессор Макгонагалл индамай келиб, болачалар қаршисига тўрт оёқли курси, курси устига эса қўлидаги шляпани қўйиб, нари кетди.\nБолачаларнинг юзлари шам шуъласида хира товланмоқда. Саф ўртасида турган кичкина бола қўрқувдан дағ-дағ титрамоқда. Гарри бир вақтлар ўша сафда, қайси коллежда таҳсил кўриши ҳал этиладиган номаълум синовни кутиб, қўрқиб турганини ёдга олди.\nКатта Залга йиғилган жамики одамлар жим бўлиб, диққат билан шляпага қараб қолишди. Бироздан сўнг, жойидан қўзғалган шляпанинг четида оғизга ўхшаш тешик ҳосил бўлгач, қўшиқ янгради:\nАччиқ тақдир совғасидан ҳали бехабар,\nИштиёқ-ла мактаб қурди тўртта сеҳргар.\nБирлашди улар, дўст бўлишга аҳд қилиб,\nМураббийликни олижаноб касб билиб.\nМуштарак ният холис: афсунгар болаларга\nСеҳр-жоду, тилсим сирин ўргатиш.\nИшлар унди, кайфият ҳам бўлди соз,\nШу тариқа «Хогварц»га солинди асос.\nМен ҳам шунда янги тикилган эдим\nБуюк зотлар ёнида бўлдим.\nСлизерин ва Гриффиндорнинг дўстлиги гўё битмас,\nХуффльпуфф ва Равенкло ҳам йигитлардан қолишмас,\nЙиллар оша ижод қайнаб, бироз тиним бўлмади,\nТўртовлон орасидан қил ҳам бўлсин, ўтмади.\nТаълимотга талаблар тафовутга бой бўлди,\nШогирдларга алоҳида таълим жорий этилди.\nСлизерин асилзот болаларни ўқитди,\nГриффиндорга мард шогирдлар хуш келди.\nРавенкло азалдан заковатни тан олган,\nХуффльпуфф эса ҳаммани теппа-тенг кўрган.\nОҳ, дўстлар, не бўлди-ю, назаримда кўз тегди.\nИхтилофлар зўр келиб, иттифоқ путур кетди...\nОтди тонглар қувончсиз, ўтди кунлар кўнгилсиз\nБаслашди катта-кичик, бу даргоҳда қисқаси\nДўст дўстга душман бўлиб, юрди улар кулгисиз.\nКунлардан бир кун келиб, ўз фикрин маъқул билиб\nБу ердан кетди секин, инжиқ ўғлон Слизерин.\nҚайтди шодлик, қайтди қувонч ушбу мактаб қасрига,\nГарчи алам, дард чандиғи қолди дўстлар қалбида\nТонглар ёруғ, кунлар яхши, ишлар тушди изига\nЛек бирдамлик кетди абад, энди қайтмас аслига.\nАлҳосил бир маслаҳат, сўзимга қулоқ тутинг\nМен бурчимни бажарай, сиз курсига ўтиринг,\nПироварди жаҳолатдир саралаш анъанаси,\nБолаларни тўртта уйга бўлиб ташлаш тантанаси.\nОлинг сабоқ ўша қадим, нохуш тарих дарсидан\nБехабар қолманг куннинг хавфли аломатидан.\nУнутманг ташқи таҳдид, ёмон ният касларни\nБирдам бўлинг, жипслаштиринг, ушбу заиф сафларни.\nАкс йўл тутиб, тўрт томон агар тарқаб кетсангиз\nМангу кетар бахт, омад, эҳтиёт қилмасангиз.\nБилдирдим ўз фикримни, ҳаммани огоҳ қилдим\nСаралаш вақти етди, ўз ишимга шай бўлдим.\nШляпа унини ўчириб, тек қотди. Ғўнғир-ғўнғир ва пичир-пичир ила урилган қарсаклар янграб, ўқувчилар ўз таассуротлари билан ўртоқлаша бошлади. Эл қатори қарсак урган Гарри мактабдошлари нималар ҳақида гаплашаётганини фаҳмлаб турибди.\n- Бу сафар қандайдир пурмаъно бўлди-ми? - таъкидлаб қўйди қоши кўтарилган Рон.\n- Жуда, - тасдиқлади Гарри.\nОдатда, Сараловчи шляпа «Хогварц»нинг у ёки бу коллежида таҳсил кўриш учун талаб этиладиган сифатларни тавсифлаб, уларнинг аниқланишида ўзининг ўрни ва аҳамиятини ёдга солиб ўтиш билан чекланади. Лекин шляпа ўқувчиларига аллақандай панд-насиҳатлар берганини Гарри эслай олмади.\n- Қизиқ, илгари ҳам у бирон нарса ҳақида огоҳлантирганми? - хавотирланди Гермиона.\n- Умуман айтганда, ҳа, огоҳлантирган, - жавоб берди воқифлигини кўрсатиб қўймоқчи бўлган Деярли Бошсиз Ник, Невилль орқали энгашиб.\nТанасидан арвоҳ ўтган Невилль башарасини буриштириб қўйди.\n- Агар шляпа бирон нохушликни сезиб қолгудай бўлса, шу йили «Хогварц»ни огоҳ қилиб ўтишни ўзининг бурчи деб билади...\nШу пайтда биринчи синф ўқувчиларини саралаш таомили бошланиши учун Катта Залда жимлик қарор топишини кутиб турган профессор Макгонагалл пичирлашаётган болалар томон шундай ўқрайиб қўйди-ки, Деярли Бошсиз Ник ўзининг шаффоф бармоғини лабига босиб, тўғри ўтириб олди.\nПрофессор Макгонагалл яна бир бор тўртта столга бирма-бир қараб чиққач, қўлидаги пергаментнинг узун ўрамини ёзиб, биринчи исмни талаффуз этди:\n- Аберкромби, Эван\nГарри эътибор қаратган болача бир қадам олдинга ташлаб, Сараловчи шляпани бошига кийди. Эван қулоқдор бўлгани учунгина, шляпа унинг елкасига қадар тушмади.\n- «Гриффиндор»! - эълон қилди, бироз ўйланиб қолган шляпа, оғизга ўхшаш тешигини катта очиб.\nГарри қолган гриффиндорчиларга жўр бўлиб, Эван Аберкромбини қутлаб қарсак урди. Қоқилиб-суқилиб столга яқин келган бола курси четига ўтирди. Унинг юзидан қани энди пол ёрилса-ю, кириб кетса ва ҳеч кимнинг кўзига кўринмай, ўша ерда қолса, деган маънони уқиб олиш қийин эмас.\nСаралаш таомили давом этиб, сафда турган биринчи синф ўқувчиларининг сони аста-секин камайиб борди. Шляпа бирон-бир қарорга келиши кутилаётган сукунат давомида Роннинг қорни ғулдираётгани эшитилиб турди. Ниҳоят Роза Целлер исмли қизалоқ «Хуффльпуфф»га тайинланиб, профессор Макгонагалл курси билан шляпани олиб кетгач, профессор Дамблдор ўрнидан турди.\nГарчи Гарри Дамблдордан хафа бўлса-да, директорни кўриб, анча тинчланди. Кўпдан буён интизорлик билан кутилган «Хогварц»га қайтиш куни учун Хагриднинг йўқлиги-ю, кўзга кўринган калтакесак-от – ёқимли куйда дафъатан янграган сохта аккорд каби, нохуш янгилик бўлди. Ана энди ишлар ўз изига тушди: мактаб директори янги ўқув йили бошланиши муносабати билан ўқувчиларни табриклаш учун ўрнидан турди.\n- Янги келган ўқувчилар, - жарангдор овоз-ла гап бошлади Дамблдор, севиниб кулганча, қўлларини икки томон узатиб, - Муқаддас даргоҳимизга хуш келибсиз! Эски қадрдонлар, сизлар ҳам, хуш келибсиз! Шундай вазият бўладики, узундан-узоқ ўқиладиган нутқ ўринли саналади. Ҳозир эса бунинг мавриди эмас. Бинобарин, астойдил жойлашиб ўтиринг-да, ёпирилинг!\nМаъқулловчи кулги ва гулдурос қарсаклар янгради. Дамблдор савлат-ла жойига ўтириб, тановул қилишга халал бермаслиги учун узун соқолини елка орқали орқасига ташлаб олди. Зеро, дастурхонда турли-туман егулик: қовурдоқлар, ҳар хил пирог, сабзавот, нон, қайла турлари пайдо бўлиб, кўзалар ошқовоқ шарбатига тўлиб қолди.\n- Зўр, - йиртқичларча ингради Рон, лаганлардан бирини чангаллаб, Деярли Бошсиз Никнинг маъюс кузатуви остида ликопига котлет солар экан.\n- Айтгандай, саралаш таомили ҳақида бир нарса деб турган эдинг шекилли, а, Ник? - сўради Гермиона арвоҳдан, - Шляпа илгари ҳам нималардир ҳақида огоҳлантирганми?\n- Ҳа-я, - деди Ник, афтидан, қовурилган картошкани очкўзлик-ла ямлаб ютаётган Роннинг ношоён ҳаракатидан кўз узишга баҳона топилганидан хурсанд бўлиб, - Унинг огоҳлантиришларини бир неча бор ўзим эшитганман. Мактабга нисбатан бирон-бир хавф-хатар юзага келиши билан шляпа ўхшаш қўшиқ айтади. Берадиган ўгит ва панд-насиҳатларининг мазмуни доимо бир хил – бирдам бўлиб, заиф сафларни жипслаштириш.\n- Шлабўл туримактаб нисбхавф хатюзг келгақаер лади? - сўради Рон.\nРон, оғзи овқатга тўла бўла туриб, овоз чиқара олганини Гарри катта ютуқ сифатида баҳолади. Роннинг бундай хулқидан жирканиб кетган Гермиона эса юзини буриштириб олди.\n- Маъзур санайсан, сўзларингни илғай олмадим, нима дединг? - боадаб сўради Деярли Бошсиз Ник.\n- Шляпа бўла туриб, мактабга нисбатан хавф-хатар юзага келганини қаердан билади? - саволини такрорлади Рон, оғзидаги овқатни янгроқ ютиб.\n- Тасаввур ҳам қила олмайман, - жавоб берди Ник, - Умуман айтганда, шляпа Дамблдорнинг хизмат хонасида яшайди ва тахмин қилишга журъат этаман-ки, кўп қизиқ гапларни эшитиб ётади.\n- Шунга қарамай, жамики коллежлар дўст тутинишини истайди-ми? - фикр билдирди Гарри, слизеринчилар дастурхони атрофидаги вазиятга ҳокимлик қилиб ўтирган Драко Малфойга қараб, - Осмон узилиб, ерга тушадики, «Слизерин» билан иноқлик қарор топадиган кун ҳеч қачон келмайди.\n- Йўқ, дўстлар, бундай муносабат билдиришларинг нотўғри, - ўпка-гина қилди Ник, - Муваффақият сари етакловчи омил – тинчликка асосланган ҳамкорликдир. Биз арвоҳлар, гарчи ҳар хил коллежларга қарашли бўлсак-да, дўстона муносабатларни атрофлича сақлаб боришга интиламиз. Айтайлик, мен, «Гриффиндор» билан «Слизерин» орасида рақобат қарор топган бўлишига қарамай, Қонхўр Барон билан баслашишни ҳеч қачон ўзимга эп кўрмайман.\n- Чунки сен ундан қўрқасан, - таъкидлаб қўйди Рон.\nДеярли Бошсиз Ник хафа бўлди.\n- Қўрқаман? Мен-а? Сэр Николас де Мимси-Порпиньон бўла туриб-а? Ҳали ҳеч ким ва ҳеч қачон мени қўрқоқликда айбламаган эди! Томирларимда оқаётган асилзотлар қони...\n- Қанақа қон? - кўзини чақчайтирди Рон, - Ҳали ҳам борми...\n- Шундай ибора бор! - дарғазаб бўлди, чала чопилган боши ёнбошига тушиб кетишига бир бахя етмаган даражада титрай бошлаган Ник, - Мен овқатланиш, ичимлик ичиш имкониятидан маҳрум бўлганман, албатта, бироқ умид қиламан-ки, сўз эркинлигидан маҳрум қилмайсиз мени? Шунингдек, муайян хислатларим етишмагани учун айрим беақл болаларнинг заҳарханда пичинглари, ишонинг, иззат-нафсимга тегмай қўймайди!\n- Ник, у устингдан кулишни ният қилмаган! - ишонтиришга уринди Гермиона, Ронга нафрат-ла ўқрайиб.\nБахтга қарши Роннинг оғзи яна, лунжлари тарс ёрилиб кетадиган даражада овқатга тўлган бўлиб, «Хфа қлиш нитим йди» дея олди холос. Афтидан, Ник, ушбу ғўнғиллашни узр сифатида қабул қила олмади шекилли, кескин юқорига кўтарилиб, патли шляпасини тўғрилаб олди-да, столнинг нариги боши томон учиб, ака-ука Колин ва Деннис Кривилар ўртасига бориб ўтирди.\n- Баракалла, Рон! - ўшқириб берди Гермиона.\n- Нима? - эътироз билдирди Рон, оғзидаги овқатни базўр ютиб олгач, - Оддий савол бериб бўлмайди-ми энди?\n- Бундай савол бергандан кўра, индамай овқат еб, нафсингни қондириб ўтирганинг маъқул, - жиғибийрон бўлди Гермиона, қўлини силтаб.\nИккаласи зиёфатнинг қолган қисмини тумсайиб олиб, домангир сукут сақлаганча ўтказди. Гарри бундай машмашаларга аллақачон кўникиб қолган. Иккаласини яраштириб қўйишга урингандан кўра, бироздан сўнг, энг яхши кўрган дессерти – қуюқ шиннили торт узатилгунга қадар буйракдан тайёрланган мана бу пирогни бир ёқли қилган маъқуллигини ҳаётий тажрибаси кўп бор исбот қилган.\nБолалар тўйиб, Катта Зал яна ғувиллай бошлагач, Дамблдор ўрнидан турди. Шу заҳоти суҳбат тиниб, ҳамманинг боши Дамблдор томон ўгирилди. Гаррини ёқимли, тўқ уйқу босиб, кўз олдига юқори қаватдаги ётоқхонасига ўрнатилган, бахмалдан тайёрланган гулдор чодир остидаги юмшоққина, илиқ каравоти кела бошлади...\n- Ижозатингиз билан эътиборингизни ушбу ажойиб базмимиздан бир неча дақиқага чалғитиб, ўқув йили бошида айтадиган сўзларимни яна бир бор такрорлаб ўтаман, - гап бошлади Дамблдор, - Биринчидан, биринчи синф ўқувчилари шуни билиши лозимки, қаср атрофидаги ўрмон жамики ўқувчилар учун ташриф буюриш ман этилган ҳудуд саналади. Умид қилишга журъат этаман-ки, ушбу тақиқ айрим юқори синф ўқувчиларининг онгига ниҳоят етиб борган.\nГарри, Рон ва Гермиона бир-бирига кулиб қараб қўйишди.\n- Иккинчидан, - давом этди Дамблдор, - Назоратчимиз мистер Филч, машғулотлар орасидаги танаффуслар давомида сеҳр-жоду билан шуғулланиш ман этилганлигини эслатиб ўтишимни мендан тўрт юз олтмиш иккинчи маротаба илтимос қилди. Яна бир қатор хатти-ҳаракатлар ман этилган бўлиб, улар билан мистер Филчнинг хизмат хонаси эшигига маҳкамланган рўйхатни ўқиб, танишиб чиқишингиз мумкин. Бундан ташқари, жорий йили ўқитувчиларимиз таркибида айрим ўзгаришлар рўй берди. Сафимизга янгитдан қўшилган, сеҳрли ҳайвонларни парвариш қилиш фанидан дарс ўтадиган профессор Гниллер-Планкни яна бир бор қутлаш менга мамнуният бахш этади. Ёвузлик кучидан ҳимоя фанининг янги ўқитувчиси профессор Амбрижни сизларга таништириб ўтишдан ҳам ниҳоятда бахтиёрман.\nБоадаб, бироқ у қадар жўшқин бўлмаган қарсаклар янгради. Гарри, Рон ва Гермиона бир-бирига ваҳимали қараб қўйди. Профессор Гниллер-Планк қанча вақт дарс ўтишини Дамблдор таъкидлаб ўтмади.\n- Квидиш жамоаларига ўйинчиларни саралаш тадбирлари...\nДамблдор кутилмаганда гапини бўлиб, савол назари билан профессор Амбриж томон юзланди. Ушбу аёлнинг ўтиргани ёки оёқда турганини бўйига қараб фаҳмлаш қийин кечгани боис, муайян вақт давомида нима учун Дамблдор гапини тўхтатганини ҳеч ким англай олмади. Профессор Амбрижнинг «ўхў-ўхў» томоқ қиргани эшитилгач, сўз олиш ниятида оёққа тургани маълум бўлди. Бир фурсат саросимага тушиб қолган Дамблдор ўзини идора қилиб, креслосига ўтирди-да, профессор Амбрижга шундай иштиёқ-ла қарадики, худди ҳаётида, ушбу аёлнинг нутқини эшитишга эришган фурсатдан ҳам бахтлироқ онлари бўлмаган. Ўқитувчилар таркиби эса ўзининг таажжубли қиёфасини бу қадар маҳорат ила яшира олмади. Профессор Сарсабил хонимнинг қоши кўтарилиб, ҳар томон тарқаган сочи остига кириб кетди. Профессор Макгонагаллнинг оғзи эса шу қадар қимтилиб кетдики, лаб ўрнига ингичка чизиқ ҳосил бўлди. Ҳали ҳеч қачон янги ўқитувчи мактаб директорининг нутқини бўлмаган. Анави аёл «Хогварц»да жорий этилган тартибдан бехабар эканлиги аён бўлганидан, ўқувчиларнинг аксарияти истеҳзоли кулиб қўйди.\n- Илиқ сўзларингиз учун бағоят миннатдорман, директор, - қийшанглаб иржайди Амбриж.\nСўзларини нафас товуши билан талаффуз қиладиган аёлнинг овози ёш қизчанинг овози каби, ингичка эшитилди. Гарри сабабини ўзига ўзи тушунтира олмаса-да, профессор Амбрижга зидлик ила қаради. Лекин ушбу аёлнинг аҳмоқона овозидан тортиб эгнидаги пушти тусли момиқ кофтасига қадар ёмон кўришини аниқ билади. Аёл бир-икки бор «ўхў-ўхў» деганча, томоқ қириб қўйди-да, гапини давом этди:\n- «Хогварц»га қайтганимдан ниҳоятда хурсанд эканлигимни алоҳида таъкидлаб ўтмоқчиман! - иршайди у, майда ва жуда ўткир тишларини яланғочлатиб, - Ёқимли, бахтиёр чеҳраларингизни кўришдан ҳам жуда мамнунман.\nАтрофга назар солган Гаррининг кўзига бирон-бир бахтиёр чеҳра кўринмади. Аксинча, ёш боладай эътироф этилаётганидан кўпчилик домангир ўтирибди.\n- Мен ҳар бирингиз билан яқиндан танишиб чиқиш орзусида эканлигим, ўзаро қалин ва меҳрибон дўст бўлишимизга умид қилиб қолишимни айтмоқчиман.\nУнинг сўзларини эшитган кўплаб ўқувчилар бир-бирига маънодор қараб, баъзилари ўзини кулгидан базўр тийиб олди.\n- Дўст бўлишимизга? Фақат битта шарт билан, - пичирлади Лаванда ёнида ўтирган Патилга, - Агар анави даҳшатли кофта билан ўзаро алмашиниб, кийиб юрмайдиган бўлсак.\nИккала қиз унсиз кулиб юборди.\nПрофессор Амбриж яна бир бор «ўхў-ўхў» деганча, томоқ қириб, сўзларини нафас товуши билан талаффуз қилиш оҳанги деярли барҳам топганча, афтидан, ўзига ёд бўлиб кетган фикрни зерикарли овозда баён эта бошлади.\n- Сеҳргарлик вазирлиги сеҳргар ўсмирлар ва афсунгар қизларга таълим бериш масаласига илгари ҳам, ҳозир ҳам ҳаётий муҳим масалага аҳамият берган каби, катта эътибор қаратиб келмоқда. Ҳар бирингизнинг табиатингизда шаклланган ноёб туғма истеъдод тегишли тарзда ўқитиш ва ўгитлар бериш йўли ила тарбияланиб борилмас экан, беҳуда барҳам топиши муқаррар. Сеҳргарлар жамиятининг ижтимоий бойлиги саналадиган қадимий қобилият мангу йўқ бўлиб кетишига йўл қўйишга ҳеч кимнинг ҳақи йўқ. Шундай экан, афсунгарликнинг бизга қадар етиб келган азалий сир-асрорларини ёш авлодга ардоқлаб топшириш – ҳам қарз, ҳам фарз саналади. Аждодлар томонидан йиғиб келинган сеҳргарлик билимларининг бебаҳо хазинасини кўз қорачиғидай муҳофаза қилиб, янада бойитиб бориш – зиммамизга юкланган олижаноб бурч эканлигини биз, ўқитувчилар, бошқалардан кўра тўла-тўкис ҳис этамиз.\nПрофессор Амбриж гапини бўлиб, ҳамкасбларига енгил таъзим қилиб қўйди. Бироқ уларнинг бирортаси жавобан бош ирғиб қўйишни хаёлига ҳам келтирмади. Қаншарига йиғилиб қолган қоп-қора қоши профессор Макгонагаллнинг юзига қирғий қиёфасини бериб қўйган. Томоқ навбатдаги бор «ўхў-ўхў» дейилганча, қириб олинганида профессор Макгонагалл билан профессор Сарсабил хоним бир-бирига пурмаъно қараб қўйгани, Гаррининг эътиборидан четда қолмади. Профессор Амбриж эса нутқини давом этди.\n- «Хогварц»нинг ҳар бир директори, ушбу ажойиб, кўп асрли, ниҳоятда бой тарихга эга мактабга осон кечмайдиган раҳбарлик ишига азалдан ижодий ёндашиб келган ва жуда тўғри қилган. Зеро, тараққиёт бўлмаган жойда касодлик, завол, қолаверса таназзул қарор топади. Бироқ фақат тараққиёт учунгина олиб бориладиган тараққиёт тадбирларини рағбатлантириш ҳам ярамайди. Негаки, йиллар синовидан ўтиб келган қадимий анъаналаримиз аксарият ҳолларда ислоҳ қилинишига эҳтиёж сезмайди. Демакки, эски ва янги, ўзгармаслик ва ўзгарувчанлик, анъана ва янгиланиш каби, тушунчалар орасидаги мувозанатни сақлаш...\nГарри аёлнинг нутқини ортиқ эшита олмаслигини ҳис этди. Унинг хаёли қаёққадир қочгани-қочган. Дамблдор сўз айтадиган бўлса, Катта Залда эҳтиромли сукут қарор топади. Ҳозир эса жимлик аста-секин бузилмоқда. Ўқувчилар бошларини бир-бирига яқин оғдирганча пичирлаб, ҳиринглашмоқда. «Равенкло» столи ортида ўтирган Чу Чэнг дугоналари билан жонли суҳбат олиб бормоқда. Ундан сал нарида ўтирган Луна Лавгуд юк халтасидан «Ҳақиқатгўй» журналини чиқариб, ўқиб ўтирибди. Кўкрагида янгигина синфбошилик кўкрак нишони ярқираб турган хуффльпуффчи Эрни Макмиллан кўзини профессор Амбриждан узмай ўтирибди. Бироқ унинг кўзи музлаткич музхонасидан чиқарилган балиқ кўзига ўхшаб қолган. У нутқни эшитмаётгани, фақат ўзини эшитаётган кўйга солиб, синфбошилик обрўсини йўқотишни истамаётганига Гарри шубҳа қилмади.\nПрофессор Амбриж буларнинг барини сезмаяпти. Тепса-тебранмас аёл, агар бурни остида қўзғолон кўтарилиб кетганда ҳам, пўнғиллашини қўймаслиги Гаррига аён бўлди. Лекин ўқитувчилар янги ўқитувчининг нутқни диққат билан тинглашмоқда. Гермиона ҳам, профессор Амбрижнинг ҳар бир сўзини ўзига сув сингдираётган қум каби, эшитиб ўтирибди. Аммо юзи касб этган қиёфадан фаҳмлаб олса бўладики, баён этилаётган фикр-мулоҳазалар унга ёқмаяпти.\n- ... зеро, азалдан шаклланган анъаналаримизни янада такомиллаштириш мақсадида, уларга киритилган ўзгартиришларнинг фақат баъзилари ижобий самара берса, аксарияти, вақт ўтиб ноўрин жорий этилгани маълум бўлади, - нутқини давом эттирмоқда профессор Амбриж, - Қадимий анъаналарнинг баъзи бирларини асл ҳолатида сақлаб қолишимиз шарт. Бу табиий. Бироқ ўз умрини ўтаб, маънан эскирган айрим урф-одатларга амал қилмай, уларни унутишимиз даркор. Мухтасар қилиб айтганда, келинглар, барчамиз бир ёқадан бош чиқариб, сақланиши керак бўлган нарсаларни сақлаш, такомиллаштирилишига эҳтиёж сезилаётган нарсаларни такомиллаштириш, фикримизча, бартараф этилиши лозим бўлган нарсаларни бартараф этишга шайланганча, янги милод, яъни очиқ-ойдинлик, самарадорлик ва масъулиятлилик милоди томон олға одимлайлик.\nНутқи ниҳоясига етган профессор Амбриж жойига ўтирди. Дамблдор қарсак урди. Ўқитувчилар таркиби унга жўр бўлди. Лекин Гаррининг кузатишича, улардан айримлари бир-икки боргина кафтини кафтига теккизиб қўйди. Қарсакларга мактаб ўқувчиларининг маълум қисми жўр бўлди. Умуман айтганда, уларнинг аксарияти нутқни тинглагани йўқ. Шу боис, нутқ ниҳоясига етганини фаҳмлашга улгурмай туриб, ҳар эҳтимолга қарши қарсак уриб қўйишди. Дамблдор боз ўрнидан турди.\n- Катта раҳмат, профессор Амбриж, нутқингиз билим орттиришга хизмат қиладиган даражада мазмунли чиқди, - деди у, бироз таъзим айлаб, - Шундай қилиб, квидиш жамоаларига ўйинчиларни саралаш тадбирлари...\n- Ҳа, - аста фикр билдирди Гермиона, - Чиндан ҳам билим орттиришга хизмат қиладиган даражада чиқди.\n- Фақат, нутқ ёқди, дема, илтимос, - хитоб қилди Рон, хиралашиб қолган нигоҳини Гермионага қаратиб, - Бундай зерикарли нутқни ҳаётимда эшитганим йўқ. Ваҳоланки, мен, агар ёдингда бўлса, Перси билан ўсганман!\n- Мен «нутқ қизиқ чиқди» демадим, «билим орттиришга хизмат қиладиган даражада чиқди» дедим. Бу нутқ кўп нарсаларга ойдинлик киритади.\n- Ростданми? - ҳайрон бўлди Гарри, - Мен эса алаҳлаш, деб ўйлабман.\n- Ўша алаҳлаш орасида баъзи бир муҳим гаплар ҳам бор эди, - афтини буриштирди Гермиона.\n- Ростданми? - талмовсиради ҳеч нарсани тушунмаган Рон.\n- «Фақат тараққиёт учунгина олиб бориладиган тараққиёт тадбирларини рағбатлантириш ҳам ярамайди» ёки «Фикримизча, бартараф этилиши лозим бўлган нарсаларни бартараф этиш» деган сўзларнинг замирида нима бор экан, а, нима деб ўйлайсиз?\n- Хўш, нима бор экан? - бетоқат бўла бошлади Рон.\n- Нима бўлар эди, - вишиллади Гермиона тишлари орасидан, - Вазирликнинг «Хогварц»даги ички ишларга аралашиш режаси бор, дегани бу.\nАтрофда шовқин ва тақир-туқур эшитилди. Афтидан, Дамблдор тарқалишни амр этган шекилли, ҳамма оёққа туриб, Катта Зални тарк этишга шайланди. Чўчиб кетган Гермиона оёққа қалқиб турди.\n- Рон, ахир биз биринчи синф ўқувчиларига йўл кўрсатиб боришимиз керак-ку!\n- Ҳа-я, - деди Рон, хаёлини йиғиб олиб, - Ҳой! Ҳой, сиз! Лилипутлар!\n- Нима қилибди? Ҳаммаси бирдай митти-ку...\n- Бари-бир уларни лилипут дейиш мумкин эмас!... Диққат! Биринчи синф ўқувчилари! - командирлик овози ила қичқирди Гермиона, - Ортимдан юринг, илтимос!\nЯнги ўқувчилар «Гриффиндор» ва «Хуффльпуфф» столлари орасида журъатсиз, ҳар бири имкон қадар олдинда бормасликка уринганча, Гермионага эргашди. Гарри ёнидан ўтаётган болачаларга табассум-ла назар солиб, уларнинг бўйига эътибор қаратар экан, чиндан ҳам митти одамларга ўхшаб кетишаётгани ҳақида ўйлаб, биринчи синфга келганида ўзининг бўйи бу қадар паст бўлмаганини ўзига ўзи таъкидлаб қўйди. Эван Аберкромбининг ёнида бораётган оқ-сариқ сочли болакай Гаррини кўриб, серрайиб қолди, хаёлини йиғиб олгач эса Эваннинг биқинига туртиб, қулоғига алланарса пичирлади. Ҳамроҳи каби, чўчиб кетган Эван ҳам Гаррига ўғринча қараб қўйди.\n- Учрашгунча, - деди юзидаги табассум поездда бетига сачраган қўланса шарбат каби, оқиб кетаётганини ҳис этган Гарри Рон билан Гермионага.\nТикка олдинга қараганча, Катта Зални тарк этаётган Гарри имкон қадар атрофда пичирлашиб, унга диққат билан тикилаётган, бармоқ ўқтаётган одамларга эътибор бермасликка уриниб борди. Мармар зинапоядан тез кўтарилиб, иккита яширин йўлакдан ўтганча, йўлни анча қисқартирди ва шу тариқа халойиқдан илгарилаб кетди.\nНимани ҳам кутиш мумкин одамлардан, хаёлдан ўтказди у, кимсасиз йўлакда дарғазаб юриб. Ҳамма унга олазарак қараши табиий. Ахир бутун мактабнинг кўз ўнгида Уч сеҳргар беллашувининг сўнгги мусобақаси ўтказилган, Лорд Вольдеморт ҳаётга қайтган лабиринтдан Седрикнинг жасади билан чиққан кундан эътиборан атиги икки ой энди ўтди-ку. Мусобақа ўтиши билан ўқувчилар ёзги таътилга чиқарилди. Оқибатда, агар Гаррининг ўзи хоҳлаган тақдирда ҳам, мактабдошларга ўша даҳшатли ҳодиса ҳақида ҳисобот беришга улгурмади.\nГарри хаёлга берилганча, йўлакда юриб, ўзи сезмаган ҳолда «Гриффиндор» коллежининг умумий меҳмонхонасига олиб кирадиган туйнукка келиб қолди. Туйнукни тўсиб турган Семиз Хола портретига айтиш лозим бўлган янги паролни билмаслигини англаб, оёғи ерга ёпишганча, тек қотди.\n- Э-м-м... - ғудуллади у, Семиз Холага қовоқ солиб.\nСемиз Хола ҳам, ўз навбатида, пушти кўйлагининг қатларини текислаб, болага бақрайди.\n- Пароль айтилмас экан, ичкарига кириш ҳам йўқ, - маълум қилди Семиз Хола такаббурона.\n- Мен биламан, Гарри! - пишиллади кимдир.\nГарри ортга ўгирилиб, йўлакда лўкиллаб келаётган Невиллни кўрди.\n- Бунинг нима эканлигини биласанми, - силтади у қўлидаги митти қуманжирини, - Хотирамнинг давоси, ёдда сақлай билиш воситаси! Мимбулюс мимблетония!\n- Тўғри, - тасдиқлади Семиз Хола, туйнукни очиб.\nГарри билан Невилль ичкарига киришди. Қадимий юмшоқ креслолар-у, эски столчалар билан жиҳозланган шинам, юмалоқ меҳмонхона иккаласини одатдагидай илиқ кутиб олди. Каминда тарс-турс ёнаётган олов ёнида бир неча киши ётоқхонага кириб ётишдан олдин қўл иситмоқда, Фред билан Жорж эса эълонлар тахтасига аллақандай эълонни маҳкамламоқда. Биров билан гаплашиб ўтириш кайфияти бўлмаган Гарри ҳаммага қўл силтаб, ётоқхонаси томон йўл олди. Невилль унинг ортидан эргашди.\nЁтоқхонага биринчи бўлиб етиб келган Дин Томас билан Симус Финниган ўз каравотлари яқинига плакат-у, фотосурат осиш билан овора. Гарри эшик очган фурсатда суҳбатлашиб турган Дин билан Симус бирданига жим бўлиб қолишди. Гаррининг миясига кетма-кет иккита ўй келди: биринчиси, Дин билан Симус, афтидан, ҳозиргина у ҳақда гаплашиб туришган, иккинчиси эса чамаси унда параноя касаллиги шиддат билан авж олмоқда.\n- Салом, - кўришди у, каравотининг ёнига келиб, сандиғини очар экан.\n- Салом, Гарри, - жавоб қайтарди вестхэм ўйинчилари киядиган кийим рангидаги пижамасини кияётган Дин, - Таътил қалай ўтди?\n- Ёмон эмас, - ғудуллади Гарри, таътил баёнига бир кеча камлик қилишини ўйлаб, - Ўзинг-чи, яхши ўтказдинг-ми?\n- Яхши, - ҳиринглади Дин, - Ҳар қалай Симусга нисбатан тузукроқ ўтказган кўринаман.\n- Тинчликми? - сўради Симусга мурожаат қилган Невилль мимбулюс мимблетонияни каравоти ёнидаги жавонча устига қўйиб.\nСимус Невиллнинг саволига жавоб беришга шошилмади. У дастлаб «Зафарли куйкалар» плакати текис осилганига ишонч ҳосил қилиб, сўнг Гарри томон қиё боқмай тилга кирди (Куйка ёки миққий – қирғийлар оиласига кирадиган йиртқич қуш):\n- Ойим мактабга қайтишимни истамади.\n- Нима? - ҳайрон бўлиб, турган жойида қотиб қолди Гарри.\n- «Хогварц»га қайтишимни истамади.\nСимус плакатга орқа ўгириб, Гарри томон ҳанузгача қиё боқмай сандиғидан пижамасини чиқарди.\n- Лекин... Нима сабабдан? - сўради лол қолган Гарри.\nАхир Симуснинг онаси афсунгар аёл-ку, хаёлдан ўтказди у, дурслеизмга қадар паст тушишига нима сабаб бўлиши мумкин?\nСимус пижамасининг барча тугмаларини қадаб бўлгунга қадар сукут сақлади.\n- Ўйлашимча, - ниҳоят жавоб берди у, бир маромли оҳангда, - Бунга... қисқаси, сен сабабли.\n- Мен сабабли? - дағдаға оҳангида сўради, боши узра аллақандай даҳшат пайдо бўлаётганини ҳис этганча, юраги гупиллаб ура бошлаган Гарри.\n- Қандай тушунтирсам экан, - чўзди Симус, кўзини Гаррининг нигоҳидан олиб қочиб, - Ойим... э-м-м-м... умуман айтганда бир сен эмас, Дамблдор сабабли ҳам...\n- Тушунарли. Демак онанг «Башорат-у, каромат газетаси»га ишонар эканда? - фаҳмлади Гарри, - Мен ёлғончи-ю, Дамблдор қари эшаклигига ишонар эканда, а?\nСимус ниҳоят Гаррининг кўзига тик қаради.\n- Шунга ўхшашроқ.\nГарри индамади. Сеҳрли таёқчасини жавонча устига улоқтириб, коржомасини ечди-да, пижамасини кийди. Мана шу нигоҳлар-у, фисқи-фасод гаплар жонга тегди! Унинг ўрнига қўйиб кўришса эди, ўзларини!... Тушунишар эди... Йўқ, миссис Финниган тушуниб етиши қийин... Аҳмоқ аёл, ўзича хулоса чиқарди Гарри.\nУ кўрпасига кириб, бахмал чодир пардасини тортмоқчи бўлиб қўл узатган эди ҳам-ки, Симус сўраб қолди:\n- Менга қара... Чиндан ҳам, нима бўлган эди ўшанда... Ўзинг тушунасан... Седрик Диггорига... умуман... а?\nСимуснинг овози ҳадиксираган оҳангда эшитилди. Шиппагини қидириб топиш илинжида сандиқ титкилаётган Дин саволни эшитиб, ғайритабиий ҳолатда қотиб қолди. Ҳар бир сўзни диққат билан эшитаётгани аён сезилиб турибди.\n- Нега энди мендан сўраяпсан буни? - жеркиб берди Гарри, - Ойинг каби, «Башорат-у, каромат газетаси»ни ўқи! У ерда сизлар билиб қўйишларинг керак бўлган гаплар батафсил ёзилган.\n- Ойимни тинч қўй! - жаҳл қилди Симус.\n- Мени ёлғончига чиқарганларни нега тинч қўйишим керак экан? - нафрат-ла жавоб қайтарди Гарри.\n- Мен билан бундай оҳангда гаплашма!\n- Қандай истасам, шундай гаплашаман, - чўрт кесди, миясига қон югуриб, сеҳрли таёқчасини қўлига олганини ўзи сезмай қолган Гарри, - Агар мен билан бир хонада ётишга қўрқаётган бўлсанг, бор, Макгонагаллнинг ҳузурига боргин-да, бошқа хонага ўтказиб қўйишини илтимос қил... Ойинг хавотирланмаслиги учун...\n- Сенга нима дедим, Поттер, ойимни тинч қўй!\nЁтоқхона остонасида пайдо бўлган Рон кўзини катта очиб, дам каравотда тиззасига ўтириб олганча, сеҳрли таёқча ўқтаётган Гаррига, дам таҳдид-ла мушт кўтариб олган Симусга қараб қолди.\n- У ойимни таҳқирламоқда.\n- Нима? - бовар қилмади Рон, - Гарри бундай қилмайди... Биз ойингни таниймиз, у бизга жуда ёққан...\n- Фақат «Башорат-у, каромат газетаси» мен ҳақимда ёзаётган ифлос гапларга ишона бошлагунга қадар шундай бўлган, - овози борича бақирди Гарри.\n- Ҳа-а, - Роннинг сепкил босган юзи гап мазмунини фаҳмлаш қиёфасини касб этди, - Ҳа... энди тушунарли.\n- Биласизлар-ми, нима? - қичқирди қизишиб кетган Симус, Гаррига ўқрайиб, - Анави ҳақ! Мен у билан бир хонада яшашни истамайман, у савдойи!\n- Мана шу гапинг, Симус, яхши бўлмади, - жавоб қайтарди қулоғи таҳдидли қизарган Рон.\n- Яхши бўлмади? Шунақа дегин? - ўкирди Симус, ранги оқариб, - Сен-чи, ишонасанми унинг олди-қочди гаплари-ю, Ўзинг-Биласан-Ким тўғрисида ўйлаб топган уйдирмаларига? Бирорта бўлсин, сўзи рост деб ўйлайсан-ми?\n- Ҳа, ишонаман! - нафрат-ла хитоб қилди Рон.\n- Демак, сен ҳам савдойисан, - жирканди Симус.\n- Шунақами? Хўп, майли, шундай бўлса, бўлсин. Бироқ мен, дўстим, - деди Рон, бармоғини кўксига ниқтаб, - Бундан ташқари, дилсиёҳлигинг учун маълум бўлсинки, синфбошиман! Агар меҳнат жазосига мубтало бўлмай десанг, бундан буён ҳар бир гапингни ўйлаб гапир, тушундинг-ми?\nСимус турган жойида сукут сақлаб қолди. Унинг қиёфасида тил учида турган гапларнинг ҳаммасини айтиб, хумордан чиқиб олиш, шундан сўнг, майли, меҳнат жазосига тортилиш истаги яққол кўриниб турибди. Бироқ у обдан ўйлаб кўрди шекилли, жирканганча пишқириб қўйди-да, товонида айланганча ўзини кўрпага ташлаб, чодирининг пардасини ғазаб-ла тортди. Узилиб, чанг тўзғитган парда полга тушди. Симусга дарғазаб қараб турган Рон аста Дин билан Невилль томон ўгирилди.\n- Хўш, яна кимнинг ота-онаси Гаррига нисбатан домангир юрибди? - сўради у жанговар оҳангда.\n- Отам ҳам, онам ҳам магл, - елка қисди бироз ўйланиб турган Дин, - «Хогварц»да кимдир ҳалок бўлганини улар билишмайди, албатта. Бундай мудҳиш нарсаларни уларга айтиб бериш даражасига қадар миямни еб тугатганим йўқ.\n- Сен менинг ойимни яхши билмайсан. У ҳар қандай кишининг хаёлидаги ўй-фикрларни суғуриб олишга қодир! - хитоб қилди Симус, - Ота-онанг «Башорат-у, каромат газетаси»ни ўқишмайди ва шу боис, сен таҳсил кўраётган мактаб директори кексайиб, ишбилармонлик қобилиятини йўқотиб қўйгани учун Оқил Суднинг Олий Қозиси лавозимидан ҳам, Бутун Жаҳон Сеҳр-жоду Конфедерациясининг раислигидан ҳам четлаштирилганини билишмайди.\n- Бувимнинг фикрича, буларнинг бари ғирт бемаънилик экан, - овоз берди Невилль, - Сўзларига қараганда, Дамблдор эмас, «Башорат-у, каромат газетаси»нинг таҳририяти ўз ишбилармонлик сифатини йўқотиб қўйган. У ҳатто газетага обуна шартномасини ҳам ҳаракатдан тўхтатди. Биз Гаррига ишонамиз, - қўшиб қўйди Невилль, кўрпага киргач, адёлини жағига қадар тортиб олганча, Симусга бойқуш каби, бақрайиб, - Бир кун келиб Ўзингиз-Биласиз-Ким албатта ҳаётга қайтиб келишини бувим доимо ёдимизга солиб келган. У яна бир гапни алоҳида таъкидлаб ўтди: Дамблдор айтди-ми, унинг ҳаётга қайтганини, демак у чиндан ҳам қайтган.\nБошини ёстиққа ташлаган Гаррининг вужудини Невиллга бўлган миннатдорлик ҳисси қамраб олди. Бошқа ҳеч ким ҳеч нима демади. Симус сеҳрли таёқчасини қўлига олиб, пардани жойига илди-да, чодир ичига бекиниб олди. Дин кўрпага кириб, ёнбошлади. Афтидан, билдирган фикрига қўшимча қиладиган гапи бўлмаган Невилль Ой нурида ёришиб турган қуманжирига завқ-ла тикилиб ётди.\nЎзининг буюмларини тахлаётган Рон қўшни каравот ёнида тимирскиланмоқда. Доимо ёқтириб юрган Симус билан ўтган жанжалдан Гарри ҳайратда. Қизиқ, яна қанча одамлар уни ёлғончи, савдойи, деб билар экан?\nБечора Дамблдор! Дастлаб Оқил Суддан, ҳеч қанча вақт ўтмай Бутун Жаҳон Сеҳр-жоду Конфедерациясидан қувиб солингани боис, у ҳам ёз бўйи ўхшаш ташвишларни бошдан кечирган бўлса керак. Афтидан, айнан шу сабабли директор Гарридан дарғазаб бўлиб, у билан мулоқот қилишни истамаяпти. Ушбу гаплар тарқалишига иккаласи ҳам дахлдор. Негаки, Дамблдор Гаррининг сўзларига ишониб, дастлаб бутун мактабга, сўнг, жамики сеҳргарлар жамиятига бўлиб ўтган ҳодисаларнинг айнан Гарри ҳикоя қилиб берган талқинини етказди. Демакки, ким Гаррини ёлғончи деб билса, табиийки, Дамблдорни ҳам ёлғончига ёки боланинг гапига инонган қари гўлга чиқаради...\nРон кўрпасига кириб, ётоқхонанинг сўнгги чироғини ўчирди. Вақти келиб ҳамма рост гапирганимизни тушуниб етади, хаёлдан ўтказди дарғазаб Гарри. Фақат ўша вақт етгунга қадар яна қанчадан-қанча таъна-маломатларни бошдан кечириш керак?\nAdmin · Просмотров: 1090 · Комментариев: 0\n19 Дек 2012. 17:24:22


Россия хавфсизлик идоралари ходимлари "Қрим бирдамлиги" фаоллари мажлисида (архив сурати, 2018 йил)\nЕвропа Иттифоқи Украинанинг ҳудудий яхлитлиги, суверенитети ва мустақиллиги путур етказган 8 нафар Россия фуқаросига қарши санкциялар жорий қилди. Бу ерда гап сиёсий сабабларга кўра нохолис қарорлар қабул қилган ҳуқуқ-тартибот ва суд органлари ходимлари ҳақида бормоқда.\nСанкция рўйхатига киритилган шахслар орасида Россия ФСБсининг Қрим бўйича бошқармаси бошлиғи Леонид Михайлюк, минтақавий Тергов бошқармаси раҳбари Владимир Терентьев, қримлик судьялар Виктор Можелянский, Галина Редько, Михаил Белоусов, Андрей Долгополов, терговчи Магомед Магомедов ва прокурор Евгений Колпиков кабилар бор.\nЕИ ҳуқуқий порталида қайд этилишича, бу шахслар Қрим ва Севастополнинг ноқонуний аннексия қилинишига қарши бўлган кишиларни таъқиб қилишган ёки тазйиқ ўтказишган.\nҚрим бўйича ЕИ санкциялари илк бор 2014 йил июнида жорий этилган. Аввалроқ ўша йил мартида россиялик расмийлар томонидан уюштирилган референдумда яриморолда яшовчи кишилар, Россия ОАВлар иддаосича, Қримнинг Россияга қўшилишини дастаклаб овоз берганлар. Европа Иттифоқига аъзо давлатлар россиялик ҳарбийлар босими остида эришилган референдум натижаларини тан олишлар бош тортишган.


23-тур, 7 февраль, соат 16:00\n01.Диего Мариньо (Д)\nДавид Наварро (21-автогол)\nЛуис Суарес (90+2)\n90+2' Ўйин якунланди. "Барселона" камтарона ўйин орқали ўз ҳисобига навбатдаги 3 очкони ёзиб қўйди\n90+2' ГООООЛ! Луис Суарес, 0:2! Қарши ҳужумда Месси уругвайлик жамоадошини бирга бир вазиятга чиқарди ва Суарес имкониятни кўкка совурмади.\n90+1' Неймар жарима майдончасининг чап томонида бир ҳимоячидан яхши ўтиб кетди, аммо сўнгги узатмани аниқ бера олмади\n89' "Барселона" навбатдаги бурчак тўпини ўйинга киритди. Бускетс эса огоҳлантириш олди.\n86' Мержи Роберто жарима майдончасининг чап томонида очиқ турган Неймар томон юқоридан узатма берди. Аммо ҳимоячи тўпни дарвозабонга ташлаб берди\n83' "Барселона" хавфли қарши ҳужумга отланаётганида Иван Лопес Неймарни формасидан тортиб қолди. Сариқ карточка\n76' Неймар жарима майдончаси ташқарисидан ўта ноаниқ зарба берди\n75' Ҳозир жарима майдончасига кирган Неймарга икки марта узатма берилди. Бразилиялик ҳужумчи на шерикларига узатма берди, на ҳимоячиларни алдаб ўта олди\n75' "Барселона" ярим куч билан ўйнамоқда, пиёда юриб ўйнамоқда. Тўпни назорат қиляптию, аммо кескин ҳужумлар ташкил қилмаяпти\n73' "Барса"да яна ўзгариш: Алвес ўрнига Алеиш Видаль тушди\n71' Суарес чап томондан жарима майдончасига кирди ва 11 метрли нуқта атрофига узатма берди. Месси тўпни эгаллади, аммо уни ерга тушира олмагани учун ҳимоячиларга тўпни олдириб қўйди\n69' "Леванте"да бирданига иккита ўзгариш қилинди\n68' Чап қанотдан берилган узатмадан сўнг "Барса" дарвозаси олдида тахликали вазият юзага келди. Ҳимоячилар бир амаллаб хавфни йўққа чиқаришди\n68' "Барселона"да дастлабки ўзгариш: Ракитич ўрнига Бускетс тушди\n67' Месси томонидан йўлланган жарима зарбаси унчалик аниқ чиқмади\n66' Лермага огоҳлантириш берилди. У жарима майдончаси ташқарисида Неймарни чалиб йиқитди\n65' Росси "Барса" жарима майдончасига юқоридан юмшоқ узатма берди. Дейверсон бош билан тўпни дарвоза томон бурди. Браво тўпни эгаллади\n63' Дани Алвес огоҳлантирилди\n62' Вуууҳ! Ўнг қанотда белгиланган жарима тўпини Месси ўйинга киритди. Неймар яқин масофадан тўпни дарвоза томон бурди. Тўп устунга тегиб қайтди. Лайнсмен офсайд қайд этди. Неймар эмас, Суарес офсайдда эди аслида\n59' Вуууҳ! "Барселона" бурчак тўпини ўйинга киритди. Неймар етказган узатмани Акитич бош билан дарвозага бурди. Мариньо тўпни юқорига уриб юборди\n57' Давид Наварро огоҳлантириш олди. Мессини тортгани учун\n55' Иньеста ўнг қанотдан жарима майдончасига кирган Алвесга аниқ узатма берди. Бразилиялик ҳимоячи жамоадошларига тўпни етказа олмади. Тўп майдонни тарк этди\n54' "Барса" қарши ҳужум ташкил қилди ва Месси бирга бир вазиятда дарвозани ишғол қилди. Аммо офсайд.\n51' "Леванте"нинг ҳужуми. Тоньо чап томондан "Барса" жарима майдончасига узатма берди. Маскерано тўпни бош билан қайтарди. Дейверсон эса дарвозага тескари турган ҳолда чалқанча услубда зарба берди. Зарба кучли чиқмади, тўпни Браво эгаллади\n50' Ўнг қанотдан Ракитичга нисбатан фол ишлатилди. Алвес жарима тўпини ўйинга киритди. "Леванте" посбони тўпни эгаллаб олди\n47' Жузеппе Росси олис масофадан аниқ зарба йўллади. Браво зарбани ён томонга қайтарди\n46' Суарес рақибнинг чап қанот ҳимоячисидан тўпни олиб қўйди ва жарима майдончаси кирди, аммо тўпни олдириб қўйди\n45' Биринчи бўлим якунланди. Танаффус. Ҳозирча "Леванте" - "Барселона" - 0:1.\n43' Неймар томонидан йўлланган зарба дарвозадан анча юқоридан ўтиб кетди\n43' "Леванте" жарима майдончаси ташыарисидан Неймарга нисбатан фол ишлатилди\n38' ВУУУУУУҲ! "Леванте" ажойиб ҳужум ташкил қилди. Хосе Моралес чап томондан жарима майдончасига кирди ва яккама-якка вазиятда олис бурчак томон зарба берди. Тўп устунга тегиб қайтди!!!\n35' Мезбонлар чап қанотдан яхши ҳужум ташкил қилишаётганди, Верса офсайдда қолди\n32' Эҳҳҳҳҳҳҳҳҳ, Жеферсон Лерма! Бирга бир вазиятга чиқди ва жарима майдончаси чизиғи устидан зарба берди. Ноаниқ\n31' Чап қанотдан етказилган узатмага Дейверсон дарвозабон майдончасига бурчагида акробатик услубда зарба берди. Тўп ерга тегиб, сўнгра юқорига кўтарилиб кетди\n29' Яхши зарба! Верса тўпни яқин юқори бурчакка айлантирди. Шундоққина тўсин устидан ўтиб кетди\n29' Жерар Пике огоҳлантирилди. Тўп унинг қўлига тегди. Мезбонлар жарима майдончаси яқинида жарима зарбаси тепишади\n28' Месси бу сафар диагонал йўналишда Суаресга юқоридан узатма берди. Уругвайлик футболчи тўпни дарвозабон майдончасида очилаётган Неймар томон етказишга уринди. Мариньо тўпни эгалллаб олди\n25' Эҳҳҳҳҳҳҳ, Суарееес! Мессининг узатмасини ҳимоячи бош билан майдон ташқарисига чиқаришга уринди, бироқ Неймарни тўпни эгаллаб, дарвозабон майдончасига келаётган Суаресга етказди. Луис 3 метрдан дарвозани ишғол қила олмади! Тўп устун ёнидан ўтиб кетди...\n23' Зуҳар Феддал огоҳлантириш олди. У ўзидан ўтиб кетаётган Суаресни атайлаб чалиб йиқитди\n21' ГОООООЛ! Давид Наварро, 0:1, автогол! Иньеста жарима майдончасининг чап томонида тўпни эгаллаб, Альбанинг қанотдан ичкарига киришини кутди ва унга узатма берди. Хордининг дарвозабон майдончасига берган узатмаси ҳимоячига тегиб, дарвозага кириб кетди. Мариньо буни кутмаганди\n20' Месси жамоадоши Иньеста билан "девор" ўйнаб, жарима майдончасига кирди, аммо тўпни майдонда олиб қола олмади\n19' "Леванте" қарши ҳужум ташкил қилди, аммо имкониятдан фойдалана олмади, хавфли вазият содир этолмади\n17' Вуууҳ! Иньестадан узатма қабул қилган Неймар чап томондан жарима майдончасига кирди ва ўнг оёғи билан олис бурчакка айланма зарба берди. Диего Мариньо ажойиб сэйв билан тўпни қайтарди\n16' Жузеппе Росси "Барселона" жарима майдончаси ичида тўпни қўли билан ўзига бўйсундирди.\n15' Каталонияликлар иккита ҳужум ташкил қилишди. Алвес ўнг томондан дарвозабон майдончасига берган узатмасини ҳимоячилар қайтаришди. Кейинги ҳужум пайтида Суарес Неймар билан "девор" ўйнаб жарима майдончасига кирди, аммо тўпга ета олмади\n12' "Леванте"да яхши имконият. Ярим ҳимоячи чап қанотдан "Барса" жарима майдончасига кириб келди ва дарвзабон майдончаси бурчагида турган Дейверсонга узатма берди. Унинг зарбасидан кейин тўп устун ёнидан ўтиб кетди\n9' Мезбонлар яхши ҳужум ташкил қилишди. Жарима майдончасига кирган ҳужумчи томон етказилган узатмани Пике майдон ташқарисига тепиб юборди. Бурчак тўпи меҳмонларга муаммо туғдирмади\n9' "Барселона" рақиб жарима майдончаси атрофида тўпни назорат қилиб, ҳужум вариантларини қидирмоқда\n5' Месси чап томондан жарима майдончасига кирган Неймарга узатма берди. Ҳимоячи бош билан тўпни майдон ташқарисига уриб юборди. Бурчак тўпи эса хавфли бўлмади\n2' Тўп "Леванте" дарвозасидан ўрин олди! Алвеснинг узатмасидан кейин Месси дарвозабон майдончаси чизиғи устида тўпни қабул қилди ва бирга бир вазиятда дарвозани ишғол қилди. Лайнсмен ўйиндан ташқари ҳолатни қайд этишда хатога йўл қўйди. Лео офсайдда эмасди\n1' ВУУУУҲ! Мессининг узатмасидан кейин Суарес жарима майдончаси ичида дарвозабон қаршисида ёлғиз қолди. Фақат у дарвозага тескари туриб қолгани учун у зарба бера олмади. Шерикларига томон берган узатмани дарвозабон ушлаб олишга ҳаракат қилди, аммо уни қўлидан чиқариб юборди. Иньестанинг зарбасидан сўнг тўп шундоққина тўсин устидан ўтиб кетди\n1' Учрашув бошланди! Бугун Луис Энрике "Барселона" бошқарувидаги ўзининг 100-ўйинида шогирдларини майдонга бошлаб тушди\n' Қадрли испан футбол мухлислари! Барчангизни "Барса" иштирокидаги ўйиндан матнли онлайн трансляцияни кузатиб боришга таклиф этамиз. Каталонияликлар бугун "Леванте" меҳмони бўлишмоқда.


Ясунари КАВАБАТА (1899–1972) – Jahon adabiyoti\nЯсунари Кавабата – япон ёзувчиси ва эссеисти, Япон санъат академияси аъзоси (1953). “Идзунлик ўйинчи” (1926), “Қорли ўлка” (1937), “Мингқанот турна” (1951), “Тоғлар ноласи” (1953), “Эски пойтахт” (1961) романлари билан танилган. Асарлари кўплаб тилларга таржима қилинган. Ёзувчи 1968 йил асарларида миллий ва замонавий ифода усулларидан юксак даражада фойдалангани ва шу тарзда инсоннинг ички дунёсини юксак маҳорат билан тасвирлагани учун Нобель мукофоти билан тақдирланган.\nИТАЛИЯ ҲАҚИДА ҚЎШИҚ\nХОЛ ҲАҚИДА МАКТУБ\nЎтган куни хол тушимга кирибди.\nҚайси холни айтяпман, топинг-чи?! Ҳа, худди ўша, менга роса дашномлар эшиттирган холим бор эди-ю! Ўнг елкамдаги, янаям тўғрироғи, гарданимдаги хол! Эсладингизми?\n– Вой-бў, катталигини, ёнғоқдек келади-я! Ҳадеб ушлайверма, болалаб кетади, – деб жиғимга тегардингиз. Ростини айтайми, катталиги майли-ю, аммо бир иргамчик, бунинг устига шишинқираганми-ей, лиққо узумга ўхшарди. Мен ҳам бефаросатгина эканманми, ўрнимга ётдим, дегунча холимни юлқилаб ўйнашга тушардим, тавба. Ҳали болалигимдан шунақа эдим, шекилли. Биринчи марта шу одатимни сезиб қолганингиз эсингиздами, ўшанда шунақаям уялиб кетган эдимки, асти қўяверинг! Йиғлайвериб, сизни хит қилиб юборганим-чи!\n– Саёко, яна холингни ўйнаяпсанми? Менга қара, ўрганиб қоласан, қизим, кейин қийналасан ўзинг! Ушлайверсанг, катталашиб кетади, тегаверма, – деб уришарди ойим. Бу ўн тўрт-ўн беш йилги – болалигимдаги гаплар. Танбеҳ эшитавериб, охири ёлғиз қолгандагина холимни ўйнайдиган бўлдим.\nСиз сезиб қолиб урушган пайтингиз, ёшлигимга борибми, бошимни кўтаролмай қолардим. Шунақанги уялардимки, ер ёрилса-ю, ерга кириб кетсам. Эркаклар буни тушунишга қодир эмас, мен шунчаки номусдан эмас, балки гуноҳ қилиб қўйдим, деган хаёлда қийналар, ҳатто эрга текканимдан пушаймон бўлиб кетардим.\nСизни олдингизда ножўя иш қилиб қўйгандек сезардим ўзимни. Тавба, ўшанда, эрим энди бир умр юзимга солади, дея қўрққандим, Худога илтижо қилгандим мадад сўраб.\nКечалари, сиз ухлаб қолганингиздан кейин жимжит хонада шифтга термилиб ётганимда ўзимни бахтиқаро ва ҳеч кимга кераги йўқ одамдек сезардим, во ажабо, шу билан сабабини билмаган ҳолда андак енгил тортардим ҳам ва шу тариқа яна беихтиёр холимни ўйнай бошлардим.\nБир кўнглим, онам хавотир қилиб юрмасин учун: “Ойи, хотиржам бўлинг, холимни ўйнамаяпман сира”, деб ёзиб юборай, дердим-у, лекин очиғи ёлғон гап ёзгани номус қилардим.\nБир куни сиз: “Бу хол эмас, бошга битган бало бўлди!” – дедингиз очиқдан-очиқ қўрслик билан. Мен ич-ичимда ўшанда гапларингиз тўғрилигига иқрор бўлган ва ҳатто бош ирғаб маъқуллаган ҳам эдим, энди эса шунча вақт ўтгач: “Кошки, шу дардисар одатим лоақал ғашингизга тегмаса олам гулистон эди”, дея ўкиниб қўяман. Яшириб нима қилдим, бу холнинг оғир-енгили йўқ эди менга – кўйлагим ёқаси оша қараш кимнинг хаёлига кепти дейсиз! Тўғри, пинҳоний қусури бор қиз қулф солинган сандиқдек гап, одамларнинг қарагиси келаверади, бир кўрмагунча кўнгли жойига тушмайди, бироқ наҳотки қиз боланинг холи қусур ҳисобланса? Дарвоқе, ордона қолгур холни қачондан буён ўйнай бошлаганман-а?! Айтинг-чи, бу қилиғимни нимаси ёқмасди сизга?\nҚачон қараса аччиғингиз чиққани етмай, яна: – Айтганча, нега уни чап қўлинг билан ўйнайсан? – деб сўраганингизга ўлайми?!\n– Чап қўлим биланми?.. – мен бу хусусда илгари сира ўйлаб кўрмагандан довдираб қолгандим.\n– Чап қўлим биланми?.. Ўзим ҳам ҳайронман, – деб беихтиёр гарангсиб чап қўлимга қаровдим ўшанда.\n– Холинг ўнг елкангда бўлгандан кейин ўнг қўлинг билан ўйнаганинг қулайроқ эмасми?\n– Шунақа шекилли, – маъқулладим мен ва ўша заҳоти ўнг қўлимни узатиб кўрдим.\n– Йўқ, ноқулай экан!\n– Ким билади, чап қўл билан осонга ўхшайди.\n– Ўнг қўлинг яқинроқ-ку?!\n– Яқинликка яқин, бироқ… бу қўл бошқачароқ…\n– Бошқачароқ?! Бу нима деганинг?! Тушунтириброқ гапир.\n– Бошқачароқ деганимми?.. Қўлни олд томондан узатиб бориш бошқа, орқадан узатиш бошқа… – ўша пайтда энди-энди тилим чиқиб сизга бемалол гап қайтарадиган бўлиб қолгандим. Лекин сизга кўрсатиб бераман деб, худди ёқтирмаган нарсасини зўрлаб тиқиштираётганида қайтаришга уринган одамдек чап билагим билан юзимни бутунлай тўсиб олганимда бегонасираётганга ўхшаб қолар эдим. Шуни сезиб хижолат чекканларим, мулзам бўлганларим… Нима дейишни билмай, соддалигим қурсин, иложи борича хушфеъллик билан савол берардим: – Чап қўл билан ушласа бирон нима бўладими?\n– Ўнг қўлми, чап қўлми – барибир, бу жуда хунук одат.\n– Ахир-пахири йўқ, врачга бориб куйдиртириб кел, деб сенга неча марта айтдим.\n– Вой, уят бўлмайдими?!\n– Сенга айтяпман, бу жуда осон, оғримайдиям…\n– Холини олдириш учун докторга борадиганлар ҳам борми?\n– Тиқилиб ётибди!\n– Балки уларнинг холи бетидадир. Меникига ўхшаб ҳеч ким кўрмайдиган ерда бўлса боришмасди. Врачни бошимга ураманми? Хўп, бордим ҳам дейлик, нима гаплигини эшитгач, эрингиз розими шунга, деб сўраб қолса, нима деб жавоб қиламан?!\n– Сўраса сўрайверсин! Холимни ўйнашдан қутулолмаяпман, дейсан-қўясан.\n– Намунча, – деб юборардим охири аламимга чидаёлмай, – битта арзимаган холни деб одамни шунчалик ҳам сиқасизми?! Сизга нима оғирлиги тушаяпти?\n– Оғирлиги тушаётгани йўқ. Ҳадеб ўйнайвермагин-да, демоқчиман холос.\n– Жўрттага ўйнаётганим йўқ…\n– Ўлгудек ўжарсан-да! Хўп деб шу ярамас одатингни ташласанг – олам гулистон!\n– Хўп дейишга хўп дейман. Тор ёқали кўйлак ҳам кийяпман.\n– Кияр эдинг, ҳозир киймаяпсан, бўйнингга ол.\n– Борингки, ўйнаяпман ҳам дейлик, нима қипти? Нимаси ёмон, тушунолмаяпман.\n– Нима қипти эмиш?! Ўйнаётганингни кўрсам таъбим тирриқ бўлиб кетади, шунинг учун сендан илтимос, ўйнамай қўяқол.\n– Нега таъбингиз тирриқ бўлади?\n– Ия, сабабини тушунтириб ҳам берайми? Холни ўйнашдан фойда йўқ, тушундинг? Бу жуда ёмон одат – қусур, яхшиси, шартта унинг баҳридан ўтиш керак, тамом-вассалом!\n– Йўқ деётганим йўғу.\n– Холингни ўйнаётганда ўзинг сезмайсан-да, четдан кўрганингда эди бир марта! Одам ачиниб кетади: бир бефаросат, қўсқи ва меров хотинга ўхшаб қоласан.\n– Бефаросат дейсизми? – дилимдан балки чинданам шунақа кўринарман, деган фикр кечдими, тасдиқ ишорасида бош ирғадим. – Агар бундан буён холимни ўйнасам, аямасдан қўлимга уринг, хўпми?\n– Бўпти. Лекин уч йил бўлдики арзимаган қилиғингдан қутулолмайсан, ўзинг уялишинг керак.\nМен нима учун “фаросатсиз хотин”га ўхшаб кўринганим ҳақида хаёлга чўмиб, жавоб бермадим, индамадим. Тўғри, қўлини ҳаёсизларча кўтариб холини қашлаётган аёл атрофдагиларда нохуш таассурот қолдирар, уларнинг энсасини қотирар, бироқ, шунинг учун уни бефаросат ёки беҳаёга чиқариб қўйиш инсофдан эмас… Мен ҳам шу маънода, ўшандай лаҳзаларда ўзини қайсарлик билан оқлашга уринаётган расво хотиндек кўрингандирман. Лекин аслида унақа аёл эмаслигимни сиз билардингиз-ку! Қўшиламан, тўғри, ўша лаҳзаларда менга қараган одам бефаҳмроқ хотин, дейиши мумкин. Лекин бу фақат таассуротнинг ҳукми эмасми?\nҚисқаси, шу тушунмовчиликлар туфайли ўртамизда тубсиз чоҳ пайдо бўлганди-ю, мен дилимдагини тушунтириб беришга ожизлик қилиб қолардим. Бу иллат болалигимдан қолган, дедим. Шу сабаблими, беихтиёр холимни ушладим, дегунча ўзимни идора қилолмай қолардим. Ҳолбуки, ўша пайтда мени билган одам борки, кўнглимдагини дарҳол фаҳмлаб оларди.\nСиз аслида мени ёқтирмасдингиз, акс ҳолда шу арзимаган ва беозор қилиғимни ҳадеса юзимга солиб, камситмаган бўлардингиз. Мени яхши кўрганингизда, бунга ортиқча аҳамият ҳам бериб ўтирмай, ҳазилга йўярдингиз.\nГоҳида эзилиб, юрагимга ҳеч нарса сиғмай кетган пайтларда, шу қилиғимни ёқтирадиган эркак бордир дунёда, деб ўкиниб қўярдиму, дафъатан бундай ножўя хаёлдан ўзим қўрқиб кетардим.\nЭҳтимол, шу одатимни биринчи марта сезиб қолганингизда, чамаси, менга ачинганингиз учун шу ҳақда гапирган бўлсангиз керак-а! Мен ҳозир ҳам, агар айтсангиз бўлди, бунга шубҳа қилмайман. Бироқ эр-хотин ўртасидан парда кўтарилдими, бас, ҳатто гапиришга арзимайдиган икир-чикирлар ҳам уларнинг турмушини заҳарлар, ораларига совуқчилик солар экан. Ваҳоланки, бир-бирига кўнгил қўйган эр-хотин бир-бирининг яхши-ёмон одат-қилиғига кўникиб кетади. Тўғри, гоҳо улар ҳам бошида, маълум пайтгача чиқишолмай юради. Илтимос, тўғри тушунинг, мен зинҳор-базинҳор бир-бирининг одатларидан энсаси қотмайдиган эр-хотинларгина аҳил, тинч-тотув яшайди, бошқалари бир-бирини ёмон кўради, демоқчимасман, асло. Бироқ энди ҳар ҳолда жуфти ҳалолингизман – икки оғиз ширин сўз билан кўнглимни кўтариб қўйсангиз асакангиз кетармиди, дея музтар бўламан.\nОқибат, сиз мени сира аямай дўппослайдиган бўлдингиз. Бунчаликка бормаслик лозим эди, чунки гуноҳим бор-йўғи холимни ўйнаш эди, холос. Шунга одамни бунчалар қийнаш инсофданми? Мен кўпинча бекордан-бекорга азоб чекканимга чидаёлмай йиғлардим, бироқ ўшандаям сиздан астойдил хафа бўлмасдим ва “ҳеч бўлмаса ўзинг айт, сени бу одатдан халос этиш учун нима қилай?” деб куйиб-пишганларингизда бекорга хуноб бўлмаётганингизни ич-ичимдан ҳис қилардим.\nМени қон қақшатганларингизни битта-яримтага айтсам борми, аминманки: “Эрингиз бунча золим!” деб қаҳри келган бўларди. Лекин начора, осмон узоқ, ер қаттиқ, одам ҳаммасига кўникаркан. Бир куни: “Мен бу одатимни ташлолмайман, шекилли, яхшиси қўлимни боғлаб қўйинг”, – дедим-да худди ибодат қилаётгандек кафтларимни қовуштириб, қўлларимни узатдим. Ўзимча шу билан бутун инон-ихтиёримни сизга топширган эдим гўё, сиз мулзам бўлдингиз, бўзариб-гезариб белбоғимни ечдингиз-да, қўлимни боғлаб қўйдингиз.\nҲурпайган сочларимни боғланган қўлларим билан тузатишга уринаётганимни кузатиб турганингизда, кўзларингизга қанчалик илинж билан термилганимни тасаввур ҳам қила олмайсиз. Ўшанда, шоядки одатимдан қутулсам, дея ўйладим ва шу заҳоти оҳ, қанийди, битта-яримта холимни силаб қўйса, деган истакдан капалагим учди.\nНасиҳат билан одам қилолмаслигингизга кўзингиз етди, шекилли, мендан кўнглингиз совиб кетди. Сиз билганини қилаверсин, дегандек ўз ҳолимга ташлаб, бошқа койимай қўйдингиз. Холимни ўйнаётганимда эса кўриб-кўрмасликка олдингиз.\nАжабо, шунча таъна-ю дашномлар, калтаклашлар фойда бермаган одат бирдан қолиб кетса! Мажбур қилишгани учун эмас, балки қандайдир осонгина, ўз-ўзидан…\n– Кейинги пайтларда холимни ўйнолмаяпман, – дедим.\n– Ҳа-я, шунақами? – дедингиз бепарвогина.\nМен ўшанда ҳамонки холимни ўйнаш шунчалик аҳамиятсиз нарса экан, нега илгари бунчалар кўзимни очирмас эдингиз, деб сизга таъна қилмоқчи бўлгандим. Агар шундай деганимда, аминманки сиз, бу ярамас одатни ташлаш шунчалар осон экан, нега илгарироқ ҳаракат қилмагансан, деб жавоб қайтарар эдингиз. Минг афсус, бу гаплар айтилмай ичимизда қолиб кетди.\nКейинчалик сизнинг юзингизда холингни эртаю кеч ўйнайвермайсанми, менга нима, деган ифода аниқ-ошкор акс этадиган бўлиб қолгач, тўсатдан ҳафсалам пир бўлди. Рост, шундан сўнг сизнинг олдингизда жўрттага ўйнашга уриниб кўргандим, бироқ ажабо, сираям қўлим бормади.\nКўнглим ўшанда бирам ғаш бўлган, бирам алам қилганди…\nШунда холимни сизга сездирмасдан ўйнамоқчи бўлдим, ажабо: қўлим ҳамон ўзимга бўйсунмасди.\nМен бошимни қуйи солиб, аламимдан лабларимни тишладим. “Хўш, қани айт-чи, холингни нима қилмоқчи бўлаяпсан?” – дейишингизга шунчалар илҳақ эдимки ўшанда, асти қўяверинг! Бироқ, ўша-ўша икковимиз бирон марта уни эслаб тилга олмадик.\nШу баҳона билан кўпдан-кўп хотираларимиз унутилиб кетди, шекилли…\nЭсизгина, шу одатимни сиз илк бор дашном берган пайтларда ташлаб юбора қолсам бўлмасмиди?! Мен чинданам расво хотин эканман!\nМана оқибат, ота-онамнинг уйида ўтирибман. Иттифоқо, бирга чўмилаётган пайтимизда, онам тўсатдан:\n– Ўзингга қарамай қўйибсан, Саёко! – деб қолдилар. – Ёш ўтган сари шу экан-да!\nМен ажабланиб онамга қарадим. Онам аввалгидек дуркун, бадани текис ва оппоқ эди.\n– Холинг эсингдан ҳам чиқиб кетгандир-ов?!\nОнамга шу дардисар хол туфайли бошимга не кунлар тушмади, дея ҳасрат қилгим келди-ю, бироқ унинг ўрнига:\n– Врач оғритмасдан холни кесиб ташлай оладими? – дедим.\n– Менимча, врачларга қийин эмас… Фақат чандиқ қолмасмикин, бир сўраб кўриш керак, – дея кўнгил учун азмойиш қилди онам. – Биз бўлсак доим Саёко эрга тегишга тегди-ю, ҳалиям холини ўйнаётган бўлса-я, деб ўтирардик.\n– Биз ҳам шундай деб ўйлагандик!\n– Бу ярамас одат эди. Айтинг-чи, одамнинг холи қачон чиқади?\n– Дарвоқе, қачон чиқаркин? Чақалоқларнинг холини ҳеч ҳам кўрмаганман.\n– Боламнинг ҳам холи йўқ ҳалигача.\n– Ана кўрдинг?! Лекин нима бўлганда ҳам катта бўлган сайин кўпайиб боради. Сенинг холинг жуда антиқа. Катталигини қўявер, у жимиттак, болалигингда чиққан эди. – Онам бўйнимга қараб кулиб юборди.\nМен эса ўша дақиқаларда ўзимча, болалигимда холим нуқтадек бўлгандиру онам, опам, укаларим вақтларини чоғ қилиш учун уни доим ўйнаган бўлсалар керак. Шу сабабдан холимни ўйнаш одат бўлиб қолгандир, дея ўйлардим.\nОта-онамнинг уйида яшаётганимда ҳар куни ўринга ётишим биланоқ яна холимни ўйнай бошлардим. Ким билади болалигим, қизлик давримни қўмсаганимдандир бу?!\nУнга неча-неча йиллар қўл теккизмадим-а!\nҲозир ёнимда йўқсиз. Мен тортинмасдан уни чимчилаб, истаганча ўйнашим мумкин. Аммо сира кўнглимга сиғмаяпти. Холимга тегишим биланоқ кўзларимга муздек ёш қуйилади.\nҚизлик хотираларим ҳақида бир хаёл сураман, дегандим. Ёдимга сиз тушдингиз.\nВақти келиб сиз балки жавобини берадиган ярамас хотин, бефаросат аёл кўрпага бурканиб, холини ўйнаганча сиз ҳақингизда ўйлаб ётса, ғалати туюларкан, шундай эмасми?! Буни ўзим ҳам кутмагандим.\nКўз ёшларимдан ҳўл бўлган ёстиқнинг орқасини ўгириб ухлаб қолардим, ҳатто хол ҳақида туш кўргандим. Гўё сиз, мен ва яна нотаниш бир аёл аллақандай хонада – уйғонгач, қаердалигимни эслолмадим – ўтирган эмишмиз. Мен сакэ ичиб, сархуш бўлиб қолибман, шекилли, сиздан бир нима ҳақида ёлбориб сўрармишман.\nДафъатан, дардисар одатим хуруж қилиб, тирсагим билан юз-кўзим аралаш кўкрагимни тўсиб, чап қўлимни ўнг елкамга узатибман. Холимни ушлаганимни биламан, кутилмаганда у оғриқсиз, бошқасиз узилиб чиқибди. Бармоқларим билан эзғилай туриб, холни синчиклаб кўздан кечирдим. У қайнатилган қора ловиянинг пўстлоғига ўхшарди. Ҳоли-жонингизга қўймай уни бурнингиз ёнидаги хол устига ёпиштирасиз, деб туриб олибман.\nКейин ўзим ёпиштираман, деб сизнинг енгингиздан ушлаб тортибман ва қон-қон йиғлаб, кўксингизга бош қўйибман…\nКўзимни очганимда ёстиқ дув-дув оқаётган кўз ёшларимдан жиққа ҳўл бўлган эди. Бутун вужудим қақшарди-ю, бироқ елкамдан тоғ қулагандек ўзимни хотиржам сезардим. Балки, ҳақиқатдан холдан қутилгандирман, дея ўйладим оғзим қулоғимга етиб. Лекин барибир юрак ютиб, ушлаб кўришга ботинолмадим.\nСизга айтиб бермоқчи бўлганларим мана шулар. Ҳозир ҳам ўша қора ловиянинг пўстлоғига ўхшаган хол бармоқларим орасида тургандек.\nБурнингиз ёнидаги хол менинг заррача ғашимни келтирмасди. Доимо кўриб турган бўлсам-да, бирор марта уни юзингизга солмаган эдим.\nАгар майиздек холимни мошдек холингиз устига қўйсангиз ва у ўса бошласа, хўб ажойиб иш бўларди-да!\nМен кўрган тушни кўриш сизга ҳам насиб этганда борми, ўзимни шунчалар бахтиёр сезардимки, асти қўяверинг.\nТушимни айтиб бераман, деб баъзи нарсалар хаёлимдан кўтарилибди. Эсингиздами, ўринда холимни ўйнай бошласам, сиз:\n– Одамни хит қилиб юборасан-да… – дея нолирдингиз.\nЎшанда мен ўзимча азбаройи ачинганларидан деяптилар, деб қувониб кетардим. Гапимга ишонаверинг, ростдан ҳам шундай деб ўйлардим. Афсуслар бўлсинким, мен бу одатимдан ўшанда воз кечолмагандим. Ўзимни оқлаш учун онам билан опаларимни айблашдан ўзга чора ҳам, баҳона ҳам тополмасдим. Тўғрисиям, болалигимда мени кулдираман, деб холимни ўйнашаркан, балки шу сабабдан холимни ўйнамасдан туролмайдиган бўлиб қолгандирман?!\n– Эсингиздами, илгари холимни ўйнасам, роса жеркиб берардингиз, нима сабабдан шунақа қилардингиз? – дея онамдан гина қилгандим\n– Эсимда… бир пасда шунча вақт ўтиб кетибди-я…\n– Айтақолинг, нега урушардингиз?\n– Нега дейсанми? Бу ярамас одат бўлгани учун.\n– Ғашингизга тегармиди?\n– Нима десам экан?.. – Онам хаёл сурганча бошини қуйи солди. – Биров кўрса уят қилади, деб ўйлаган бўлсам керак-да!\n– Балки шундайдир… Аммо нимаси уят? Мен бефаҳм қизга ўхшаб кўринармидим… ёки қайсар аёлгами?\n– Ким билади, бунақа хаёл ҳечам келмаган кўнглимга. Ўрганиб қоласан, деб қўрқардим, холос.\n– Сиқилиб кетармидингиз?\n– Ҳа, назаримда сен худди бефаҳм, шалтоқ қизларга ўхшаб қолардинг.\n– Ойи, болалигимда опаларим билан холимни қитиқлаб ўйнармидингизлар?\n– Ўйнардик, шекилли.\nБалки онам билан опаларим суюб эркалаганларининг хумори тутиб холимни беихтиёр ўйнагандирман, бошида?! Мабодо шундай экан, яхши кўрган меҳрибонлари эсига тушганда ўйнайди, деб фараз қилиш мумкин эмасмиди?\nСизга мана шуларни ҳам айтмоқчи эдим. Минг қилганимда ҳам одатимни ёқтирмай чакки қилгансиз.\nАйтинг-чи, холимни ўйнаётган дақиқаларда нималарни ўйлаган бўлишим мумкин?\nҲозир бўлса мен соддадил бу қилиғим – у шундай жаҳлингизни чиқарардики! – сизга баралла айтишга ботинолмаган севгимнинг ифодаси бўлса-я, деб ўйлаб қўяман.\nХол ўйнаш айб эмас – ўлиб-қутилиб ўзимни оқлашга арзимайди.\nЛекин сизнинг “ярамас хотинингиз” ҳамиша кўнглингизга қарамоқчи бўларди. Бироқ шунда ҳам сиз менга дашном беришдан чарчамас эдингиз. Эҳтимол, мана шунинг учун ҳам сизга ўчакишадиган бўлиб қолгандирман.\nИнкор этмайман, мен ҳам ўзимга етгунча қайсар, гиначи хотинман. Лекин нима қилай, ноҳақ тортган азоблар эсимга тушса, ўзимни тутолмай қоламан. Аммо шунга қарамай, барибир, мени тушунишингизни истардим.


Сенаторлар томонидан еттита қонун муҳокама қилинди | NORMA.UZ\nПойтахтда Ўзбекистон Республикаси Олий Мажлиси Сенатининг ўн олтинчи ялпи мажлиси бўлиб ўтди.\nСенаторлар “Расмий статистика тўғрисида”ги Қонунни муҳокама қилди. Ҳужжат билан “давлат статистикаси” ёки “миллий статистика” атамаси ўрнига “расмий статистика” атамаси жорий қилинмоқда.\nДавлат статистикаси статистика органлари томонидан шакллантириладиган статистик маълумотларни назарда тутган бўлса, расмий статистика барча тайёрловчилар томонидан тайёрланган ва тарқатиладиган статистик маълумотларни қамраб олади.\nШунингдек, миллий статистика тизими, расмий статистикани тайёрловчилар, маъмурий маълумотларни етказиб берувчилар, респондент ва фойдаланувчиларнинг ўзаро муносабати қоидалари ҳам назарда тутилган.\nШундан сўнг сенаторлар “Виждон эркинлиги ва диний ташкилотлар тўғрисида”ги Қонунни муҳокама қилишди.\nҚонуннинг мақсади виждон эркинлиги кафолатларини кучайтириш, ҳар бир инсон хоҳлаган динга эътиқод қилиш ёки ҳеч қайси динга эътиқод қилмаслик ҳуқуқини таъминлашнинг қонуний механизмларини мустаҳкамлаш, шунингдек, давлатнинг дин ишлари бўйича сиёсатини такомиллаштиришдан иборат.\nМазкур Қонун билан инсон ҳуқуқлари бўйича халқаро стандартлар билан кафолатланган диний соҳада умумэътироф этилган ҳуқуқ ва эркинликларни ва бевосита Ўзбекистон шароитида динлараро муносабатларни шаклланишининг тарихий шароитларини ўз ичига олган.\nШундан кейин “Судлар тўғрисида”ги Қонун муҳокама марказида бўлди.\n1993 йилда қабул қилинган “Судлар тўғрисида”ги амалдаги Қонун мустақилликнинг дастлабки йилларида ишлаб чиқилган бўлиб, унда суд тизимидаги чуқур ўзгаришлар тўлиқ акс эттирилмаган ва у замон талабларига жавоб бермайди.\nЯнги таҳрирдаги “Судлар тўғрисида”ги Қонун билан одил судловнинг асосий принциплари ва суд ҳужжатларини қайта кўриш тартиби такомиллаштирилмоқда, судьяларнинг мақоми, уларнинг мустақиллиги кафолатлари кучайтирилмоқда, судьялик лавозимига номзодлар ва сайланадиган шахсларга нисбатан қўйиладиган талаблар халқаро стандартларга мослаштирилмоқда, судьяларнинг интизомий жавобгарлиги қайта кўриб чиқилмоқда, судьялар ваколатларини тўхтатиб туриш, шунингдек, тугатиш асослари ва тартиби аниқлаштирилмоқда ҳамда судьяларнинг ижтимоий ҳимояси таъминланмоқда.\nСўнгра “Ўзбекистон Республикасининг Давлат тили тўғрисида”ги Ўзбекистон Республикасининг Қонунига ўзгартиш ва қўшимчалар киритиш ҳақида”ги Қонун муҳокама қилинди.\nЯнги қонунда амалдагисида мавжуд бўлмаган кўпгина меъёрлар белгиланмоқда. Хусусан, қонуннинг мақсади ва қўлланиш соҳаси, Ўзбекистонда бошқа тилларнинг мақоми, тил бўйича камситишга йўл қўйилмаслик, давлат тилини ривожлантиришдаги давлат сиёсатининг асосий йўналишлари ва бошқалар.\nДавлат органлари ва ташкилотлари фаолиятида давлат тилининг қўлланилиши, иш юритиш тили, давлат органлари ва ташкилотлари томонидан ўтказиладиган тадбирларда давлат тилининг қўлланилиши масалалари ҳам батафсил белгиланган.\nШундан сўнг “2021 йил учун Ўзбекистон Республикасининг Давлат бюджети тўғрисида”ги Ўзбекистон Республикаси Қонунига ўзгартишлар киритиш ҳақида”ги Қонун кўриб чиқилди.\nБунда Президентнинг 2021 йил 3 февралдаги 6155-сонли Фармонига биноан:\nтуризм объектлари атрофидаги ер майдонлари, сув ва йўл инфратузилмаларини яхшилаш учун - 410 млрд сўм;\nэркин иқтисодий зоналар ва кичик саноат зоналарини зарур инфратузилмалар билан таъминлашга - 350 млрд сўм;\nэндокрин касалликларни эрта аниқлаш ва даволаш ҳамда муассасаларининг моддий-техника базасини мустаҳкамлашга - 124,2 млрд сўм;\n“Эл-юрт умиди” жамғармасига нуфузли хорижий олийгоҳларда ўқишга юбориладиган ёшлар сонини 5 баробарга ошириш учун -80 млрд сўм;\n2021/2022 ўқув йилидан олий таълим муассасаларига давлат грантида қабул кўрсаткичларини 25%га ошириш, эҳтиёжманд оилалар қизларига грантларни 2 баробарга кўпайтириб, 2 мингтага етказиш учун - 64,4 млрд сўм қўшимча маблағ ажратилиши назарда тутилган.\nИшсиз ёшлар ва хотин-қизларни даромадли меҳнат билан банд қилиш, уларнинг ўз бизнесини ташкил этишига кўмаклашиш тадбирларини давом эттириш мақсадида:\nоилавий тадбиркорлик лойиҳаларини молиялаштириш учун ваколатли банклар устав капиталини 1,3 трлн сўмга ошириш;\nоилавий тадбиркорликни ривожлантириш дастурларини молиялаштиришга қўшимча 1,5 трлн сўм маблағ ажратилиши назарда тутилган.\nҚонун билан Тикланиш ва тараққиёт жамғармасининг харажатлари учун 6,4 трлн сўм йўналтирилмоқда.\nСўнгра “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун муҳокама марказида бўлди.\nҚонун билан амалдаги иккита қонунга ўзгартиш ва қўшимчалар киритилмоқда.\n“Банк сири тўғрисида”ги Қонунда жиноий йўл билан олинган мол-мулкни аниқлаш, хатлаш ва мусодара қилишни таъминлаш мақсадида банк сирини ташкил этувчи маълумотларни прокурор санкциясига асосан прокуратура, дастлабки тергов, суриштирув, терговга қадар текширув ва тезкор-қидирув органларига тақдим этиш тартиби белгиланмоқда.\n“Тезкор-қидирув фаолияти тўғрисида”ги Қонунда тезкор-қидирув фаолиятни амалга оширувчи органлар томонидан прокурор санкцияси билан банк сирини ташкил этувчи маълумотлардан фойдаланиш тартиби белгиланмоқда.\nШундан кейин мажлисда “Жиноий фаолиятдан олинган даромадларни легаллаштиришга қарши курашиш тартиби янада такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун муҳокама қилинди ва рад этилди.


Эртадан Тошкентда жамоат транспорти қатнови тўхтатилади\n01:17 07 Июн 2020\n00:04 22.03.2020 (Янгиланган 08:39 22.03.2020) Ҳавола олиш\nCOVID-19 умумжаҳон пандемияси (897)\n22 мартдан эътиборан мулкчилик шаклидан қатъий назар ташувчилар томонидан хизмат кўрсатилувчи йўналишлар бўйича Тошкент шаҳри ҳудудида барча жамоат транспорти (автобус, метро ва йўналишли такси) ҳаракати вақтинчалик тўхтатилади\nТОШКЕНТ, 21 мар - Sputnik. Эртадан, 22 март кунидан Тошкентда жамоат транспорти қатнови тўхтатилади. Бу ҳақда бугун, 21 март куни бўлиб ўтган "Ўзбекистон Республикасига коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича республика махсус комиссияси"нинг йиғилишида маълум қилинди.\nЎзбекистонда коронавирусни юқтирганлар сони 41 нафарга етди\nМазкур йиғилишнинг 8-сонли баёнида белгиланган топшириқлар ижроси юзасидан Тошкент шаҳар ҳокимининг тегишли қарори қабул қилинди.\n- 2020 йил 22 мартдан эътиборан мулкчилик шаклидан қатъий назар ташувчилар томонидан хизмат кўрсатилувчи йўналишлар бўйича Тошкент шаҳри ҳудудида барча жамоат транспорти (автобус, метро ва йўналишли такси) ҳаракати вақтинчалик тўхтатилади;\n- Йуловчилар гавжум йиғиладиган масканлар, метро бекатларида Тошкент шаҳрида барча жамоат транспорти ҳаракати вақтинчалик тўхтатилганлиги тўғрисида маълумотлар берилади;\n- Шаҳримиздаги шифохоналарнинг тиббий жамоасини ишга ва уйга ташиш учун, уларнинг ходимлари сонига кўра, Тошкент шаҳар Соғлиқни сақлаш бош бошқармасининг буюртмалари асосида керакли миқдорда махсус дезинфекция қилинган алоҳида автобуслар ажратилади;\n- Жамоат транспорти ўрнига вақтинча Тошкент шаҳар Санитария эпидемиологик осойишталик маркази томонидан махсус дезинфекция қилинган таксилар ҳаракатланади.\nҲар куни йўналишга чиққан ҳар бир таксига СЭОМ томонидан дезинфекция қилинганлиги ҳақида маълумотнома бериб борилади.\nМутасаддиларга Тошкент шаҳрида жамоат транспорти ҳаракати вақтинчалик тўхтатилган вақтда йўналишсиз таксиларда ташиш билан шуғулланувчилар томонидан йўл ҳақларини сунъий равишда оширилишига йўл қўймаслик чораларини кўриш топширилди.\nТожикистонда эркак амалдорлар кўз ўнгида ўзини ёқиб юборди\nМолия бошқармасидагилар рўй берган ҳодисадан хабардорликлари, аммо эркак ҳаракати сабабларидан бехабарликларини маълум қилишгананлар.\n19:18 Тошкентда коронавирусга чалинган бемор вафот этди


Сирғали автомобиль бозоридаги нархлар (2015 йил 20 декабрь) » Скачать музыку бесплатно новинки музыки 2016-2017\nСирғали автомобиль бозоридаги нархлар (2015 йил 20 декабрь)\nКомментариев: 0 Просмотров: 666 Дата: 21-12-2015, 16:40 Сирғали машина бозори 20 декабрда қор ёғиб туришига қарамай одамлар билан гавжум бўлди. Хорижий автомобиллар нархи деярли ўзгармаган. Миллий автомобилларимиз нархи эса ҳамма хабар топиб улгурганидек бироз кўтарилган. Лекин машина сотувлари ёмон эмас. Хорижий автомобиллар: TOYOTA RAV4 (ишлаб чиқарилган йили – 2008 й, юрган масофаси – 80 000 км) – 108 млн сўм. BMW X6 (ишлаб чиқарилган йили – 2009 й, юрган масофаси – 62 000 км) – 324 млн сўм. MERCEDES-BENZ 203 (ишлаб чиқарилган йили – 2003 й, юрган масофаси – 195 000 км) – 70,2 млн сўм. TOYOTA PRADO (ишлаб чиқарилган йили – 2007 й, юрган масофаси – 80 000 км) – 226 млн сўм. TOYOTA 105 (ишлаб чиқарилган йили – 2003 й, юрган масофаси – 300 000 км) – 140 млн сўм. TOYOTA CAMRY (ишлаб чиқарилган йили – 2007 й, юрган масофаси – 132 000 км) – 64,8 млн сўм. LEXUS IS 300 (ишлаб чиқарилган йили – 2008 й, юрган масофаси – 45 000 км) – 124 млн сўм. NISSAN ALTIMA (ишлаб чиқарилган йили – 2007 й, юрган масофаси – 221 000 км) – 70 млн сўм. NISSAN TIIDA (ишлаб чиқарилган йили – 2008 й, юрган масофаси – 140 000 км) – 44,8 млн сўм. RANGE ROWER (ишлаб чиқарилган йили – 2008 й, юрган масофаси – 136 000 км) – 280 млн сўм. Миллий автомобилларимиз: MALIBU III (ишлаб чиқарилган йили – 2014 й, юрган масофаси – 26 000 км) – 129 млн сўм. CAPTIVA III (ишлаб чиқарилган йили – 2013-14 й, юрган масофаси – 17 000 км) – 135 млн сўм. CAPTIVA IV (ишлаб чиқарилган йили – 2015 й, юрган масофаси – 3 000 км) – 153 млн сўм. LACETTI II (ишлаб чиқарилган йили – 2012 й, юрган масофаси – 36 000 км) – 64 млн сўм. LACETTI II (ишлаб чиқарилган йили – 2013 й, юрган масофаси – 33 000 км) – 62 млн сўм. LACETTI III (ишлаб чиқарилган йили – 2010 й, юрган масофаси – 55 000 км) – 55,6 млн сўм. COBALT IV (ишлаб чиқарилган йили – 2013 й, юрган масофаси – 50 000 км) – 64 млн сўм. COBALT IV (ишлаб чиқарилган йили – 2014 й, юрган масофаси – 25 000 км) – 48 млн сўм. NEXIA II (ишлаб чиқарилган йили – 2014 й, юрган масофаси – 30 000 км) – 45,9 млн сўм. NEXIA II (ишлаб чиқарилган йили – 2014 й, юрган масофаси – 25 000 км) – 43 млн сўм. NEXIA II (ишлаб чиқарилган йили – 2014 й, юрган масофаси – 35 км) – 45 млн сўм. NEXIA II (ишлаб чиқарилган йили – 2014 й, юрган масофаси – 30 000 км) – 48 млн сўм. NEXIA SOHC (ишлаб чиқарилган йили – 1996 й, юрган масофаси – 160 000 км) – 27 млн сўм. SPARK IV (ишлаб чиқарилган йили – 2014 й, юрган масофаси – 9 000 км) – 45 млн сўм. SPARK II (ишлаб чиқарилган йили – 2011 й, юрган масофаси – 129 000 км) – 37 млн сўм. SPARK IV (ишлаб чиқарилган йили – 2012 й, юрган масофаси – 30 000 км) – 40 млн сўм. MATIZ (ишлаб чиқарилган йили – 2012 й, юрган масофаси – 55 000 км) – 29 млн сўм. MATIZ (ишлаб чиқарилган йили – 2009 й, юрган масофаси – 210 000 км) – 22 млн сўм. MATIZ (ишлаб чиқарилган йили – 2011 й, юрган масофаси – 113 000 км) – 27 млн сўм. DAMAS (ишлаб чиқарилган йили – 2015 й, юрган масофаси – 15 000 км) – 45 млн сўм. DAMAS (ишлаб чиқарилган йили – 1997 й, юрган масофаси – 700 000 км) – 17 млн сўм. DAMAS (ишлаб чиқарилган йили – 2014 й, юрган масофаси – 31 000 км) – 43 млн сўм. Кузатувимиз жараёнида LACETTI (ишлаб чиқарилган йили – 2010 й, юрган масофаси – 90 000 км) – 43 200 000 сўмга, NEXIA II (ишлаб чиқарилган йили – 2009 й, юрган масофаси – 206 000 км) – 35 100 000 сўмга, SPARK III (ишлаб чиқарилган йили – 2013 й, юрган масофаси – 83 000 км) – 32 400 000 сўмга, NEXIA DONC (ишлаб чиқарилган йили – 2007 й, юрган масофаси – 180 000 км) – 29 700 000 сўмга харид қилинди. Изоҳ: Нархлар сўмда берилмоқда. Aвтомобилларни юқорида кўрсатилган нарх билан олишингизга «ELLO.Uz» сайти кафолат бермайди. Нархлар талаб ва валюта курси қийматига қараб ўзгариши мумкин.


Тарихимизни биламизми? – TURONZAMIN\nSunday, November 15, 2009 TURONZAMIN 1.BOSH SAHIFA, Tarix saboqlari, Uzbek Leave a comment\nЗаҳириддин Муҳаммад Бобур халқимизнинг энг кўзга кўринган миллий қаҳрамонларидан бири. Ундан нафақат ўзбек халқига, балки жаҳон халқлари маънавияти учун ҳам арзирли катта мерос қолган. Бу меросларнинг энг каттаси унинг энциклопедия ҳолидаги “Бобурнома” асаридир.\nБобур подшоҳ ва саркарда сифатида ҳам ўз қўл остидагиларга муносабатда оғғир-босиқлик ва адолат бобида бошқа ҳукмдорлардан кескин фарқ қиларди. У ҳар соҳада элга яқин, ҳатто, унинг орасида бўлишга ҳаракат қиларди. Зеро, у халқсиз подшоҳлик ва саркардалик бўлмаслигини тўла тасаввур қиларди.\nШунинг учун Бобурнинг ҳаёти ва ижтимоий-сиёсий фаолияти қирралари кўпчиликни қизиқтиради. Бу ҳақда жаҳондаги ўнлаб мамлакатларнинг олимлари китоблар ёзишган. Турган гапки, бу асарларда муаллифларнинг тарихий воқеаларга нисбатан ўз дунёқараши ифода этилган. Биз танишган асарларда Бобур ва унинг рақиблари ҳақида кўпроқ тўхтаб ўтилган.\nШайбонийхон Бобурнинг асосий рақибларидан эди. Харольд Лэмбнинг “Бобур Йўлбарс” романида Бобурнинг амакиваччаси Мирзо Ҳайдарбек Шайбонийхонга шундай таъриф берилади: “У жуда салобатли одам эди, лекин савдогар ҳам, амалдор ҳам эмасди”. Шайбонийхон қўл остидагиларининг бировига молия ишларини ва бировига давлат ишларини топшириб, ўзи тўла-тўкис ҳарбий фаолият билан банд эди. Шундай бўлсада, давлатни бошқаришда, оммани,халқни бир оқимга буришда, Шайбонийхон дин таълимотларидан кенг фойдаланар эди.\nБобурнинг ўзи “Бобурнома”да Шайбонийхонга шундай таъриф беради: “Мен Самарқандни олганда ўн тўққиз ёшда эдим. Не кўп иш кўриб эдим,не тажриба бўлиб эди. Иккинчи бу ким менинг ғғанимим Шайбоқхондек пуртажриба ва кўп ишни кўрган улуғғ ёшли киши эди”.\nАслида Шайбонийхон ҳукмдор ва салтанат тепасига интилган саркардалардан эди. Бироқ шахс сифатида улар бир-бирларидан фарқ қилардилар. Бобур атрофдаги одамлари устидан назорат қилиб эмас, балки ҳар бирининг дарди ва муаммоларига шерик, дўст бўлиб яшар эди. Шайбонийхонга эса ўша даврнинг кўпчилик ҳукмдорлари каби хасислик, ваҳшийлик, айёрлик, шаҳвоний туйғғулар ёт эмас эди.\nГарчи, бугунги кунда тарихчилар ва адиблар томонидан Шайбонийхоннинг ҳаёти, фаолияти ўрганилиб, унга холисона баҳо берилаётган бўлса-да, бадиий асарларда салбий қаҳрамон сифатида талқин қилинган. Х.Лэмб ўз асарида шундай ёзади: “Шайбонийхон диний ҳокимият билан хонлик ҳокимиятини бирлаштириб, темурийларга нисбатан катта устунликка эришмоқда эди”. У мазкур фазилати жиҳатидан қадим юнон афсоналаридаги Креонтни эслатади.\nРивоят қилишларича, Спартада икки шоҳ давлатни бошқарар экан: бири – диний ҳукмдор, иккинчиси – ҳарбий ҳукмдор. Бир куни Креонт ўзида шу икки шоҳнинг хусусиятлари борлигини сезиб қолади. Шундан сўнг диний мавзуларда нутқ сўзлаб, халқни бошқара бошлайди.\nШайбонийхон ҳам яхши нотиқ эди. У ўз завжалари Зуҳра бегим ва Хонзода бегимга, шунингдек, Музаффаршоҳнинг хотини қоракўзбегимга ёзган мактубларида ширин лутф қилганлиги тарихда муҳрланиб қолган.У ўзинииг юриш – туриши, исломга ҳурмати билан лашкарлари эътиборини қозонган.\nБобур Шайбонийхон лашкарларини босқинчи ва ёввойи ўзбеклар деб атайди. Чунки улар босиб олинган юртлар ва шаҳарларда ваҳшийларча талон – тарож ўтказар эдилар. Шайбонийхон Бобур учун хавфли рақиб бўлса-да, яна бир жиҳатдан ёш саркардага устоз ҳам эди. Бобур ҳарбий юришларида Шайбонийхоннинг “Тўлғғама” усулидан кенг фойдаланади.\n“Бобурнома” билан яхши таниш бўлган Харольд Лэмб ўзининг “Бобур Йўлбарс” романида “Панипати” жанги қаҳрамони Иброҳим Лоди ҳақида шундай ёзади: “Гарчи, ҳасадгўй Иброҳимни ҳинд задагонлари хушламасалар-да, жангга дадил ва сидқидилдан киришардилар”. Чунки асрлар давомида бўйин эгмаган халқ босқинчиларга қарши туришлари шарт эди. Лекин Иброҳимнинг ҳарбий ишда нўноқлиги Бобурга қўл келади.\nИброҳим Лодининг онаси малика Байда образи Пиримқул Қодировнинг “Юлдузли тунлар” романида салобатли ва қатъиятли кампир тарзида ифода қилинган. У Бобур кўрсатган илтифотга учмайди, аксинча “…унинг йиғғидан намланган кўзлари пўлат тиғғининг совуқ жилосини эслатиб, нафрат билан ялтираб” турарди. Фарзандининг қотилидан қасос олмоқчи бўлган онани, албатта, айблаш, қоралаш осон иш эмас. Лекин Байда совуқ пўлат каби беҳис, бераҳм аёл эди. У авваллари ўғғли Иброҳим минглаб одамларнинг ҳаётини мисоли бир шамдек сўндириб, ўчириб бораётганида, хаёлига халқни ўйлашдек фикр келмаган.\nБайда томонидан заҳарланган Бобур бизга юнон мифологиясида аёллар томонидан ўлимга маҳкум қилинган Орфейни эслатади. Орфей туфайли ўлимдан омон қолган Ясон шундай ҳикоя қилади: “Элладада ҳукмдор аёнлар бизни таъқибга олдилар. Улар мени нимталаб, бўлакларимни яна нимталаб ташламоқчи бўлдилар. Шунда Орфей созининг торларини чертди. Самодаги қушлар денгиз тўлқинлари бир муддат тўхтади. Кўзларига қон тўлган аёллардан бири Орфейга найза отди. Лекин найза Орфейдан узр сўрагандай пойига келиб, эҳтиётлик билан қўнди.\nБобур хотирасини ҳам Орфейнинг арфаси мисол авлодлар эъзозлаб келмоқдалар.\nИжодкор ҳаётни ўрганар экан, дунё ҳақидаги фикрларини шакл-лантириб боради. Кўп ҳолларда адиб ҳаётни тасвирлаш жараёнида яратган образига ўзининг фалсафий-ижтимоий қарашларини қўшиб юборганини сезмай қолади. Яъни, аслиятга ижодий фикрлар қўшилиб кетади. Шайбонийхон ёки малика Байда аслида ҳаётда бўлган тарихий шахслар. Уларнинг ҳаракатлари, фикрлари, хаёллари бадиий асарда ёзувчи томонидан бошқарилади, аммо баъзан улар ёзувчини ҳам етаклаб қолиши мумкин.\nХулоса қилиб шуни айтиш мумкинки, бадиий асарда ҳар бир образнинг вазифаси бўлади. Яъни, ҳеч бир образ маънисиз ва бесабаб вужудга келмайди. Уларнинг асосий вазифаларидан бири ёнма-ён образларни аниқроқ тушунишимизга ёрдам беришдир.\nPrevious Post: Абдувоҳид ҲАЙИТ


Ўзбекистонлик ҳожилар соғ-саломат\nЗикрилло Ишонч Айни кунларда ўзбекистонлик 4 мингдан ортиқ фуқаро Саудия Арабистонида ҳаж зиёратларини адо этмоқда. “Озодлик” мухбири телефон орқали уларнинг баъзилари билан суҳбатда бўлди.\nТошкентлик Жалолиддин ҳожининг сўзларига қараганда, ўзбекистонлик зиёратчилар айни пайтда Минодан Арафотга автобусларга кетма-кет келиб турибди. Уларнинг ҳаммаси соғ-саломат.\nҲожи Абдухолиқнинг таъкидлашича, ўзбекистонлик ҳожилар Муҳаммад салоллоҳу алайҳи васаллам, Ҳазрати Абубакр Сиддиқ разиаллоҳу анҳу ва бошқа мўътабар инсонларнинг қабрларини зиёрат қилган. Ўзбекистондан жами 4 минг 270 киши ҳаж зиёратида иштирок этмоқда.\nСуҳбатдош ҳожиларнинг билдиришича, Саудия Арабистони ҳукумати зиёратчиларнинг хавфсизлигини таъминлаш учун барча чораларни кўрмоқда. Бу мамлакатдаги иқлим шу кунларда анча илиқ. Ўта иссиқ ҳам, совуқ ҳам эмас. Ўзбекистонлик ҳожилар Арафот тоғида Европа давлатларидан келган зиёратчилар билан бир гуруҳда турибди.\n“Эртага Минода шайтонга тош отиш маросимини бошлаймиз. Қурбонлик қилингандан кейин ҳожиларимиз эҳромни ечади. Шундан кейин, худо хоҳласа, ҳаж амалларини тугатамиз”, - деди Абдухолиқ ҳожи.\nМаълумотларга кўра, ҳаж зиёратида ҳожиларнинг пул ва бисотларини ўғирлаш тез-тез содир бўлади.\nВазирлар Маҳкамаси ҳузуридаги Дин ишлари қўмитаси раиси ўринбосари Шуҳрат Исмоиловнинг айтишича, ўзбекистонлик ҳожиларнинг бу ҳолатга дуч келгани ҳақида маълумот йўқ. Лекин ҳожиларни ўмариш аввалдан мавжуд. Ўғирлик кўпроқ Каъбатуллоҳни зиёрат қилиш чоғида юз беради.


Ахборот технологиялари ва коммуникацияларини ривожлантириш вазири Шуҳрат Содиқовнинг маълум қилишича, ҳозирги кунгача республика бўйича 4786 та мактаб, 2895 та боғча, 1729 та соғлиқни сақлаш муассасаси тезкор интернетга уланган.\n«Ўтган йил бошидан бугунги кунгача республика бўйича интернет тармоғига кенг полосали уланиш портларининг умумий сони 2,2 млн.га етказилди, 7,8 минг км. оптик толали алоқа линиялари қурилиб, уларнинг умумий узунлиги 44,4 минг км.дан ошди.\nШундан 7,3 км оптик толали алоқа линиялари 9410 та ижтимоий соҳа объектларига тортилиши натижасида 4 786 та мактаб , 2 895 та мактабгача таълим ва 1 729 та соғлиқни сақлаш муассасасини тезкор интернетга улаш имконияти яратилди. Бу ўз навбатида ёш авлоднинг замонавий билим олиши, беморларга сифатли ва тезкор хизмат кўрсатиш салоҳиятини оширгани билан ниҳоятда аҳамиятлидир», дея Шуҳрат Содиқовнинг сўзларини келтирмоқда Kun.uz мухбири.\nВазирнинг қайд этишича, Жиззах эркин иқтисодий зонасида кореяликлар билан ҳамкорликда ташкил этилган оптик толали кабель маҳсулотларини ишлаб чиқариш заводида йилига 50 минг км. оптик толали кабель тайёрланмоқда. Бу эса давлат дастуридаги режаларни ўз вақтида амалга ошириш имконини бермоқда.


18 Январь 10:59\nТARAZ. Кazinform - Қозоғистон Президенти Қасим-Жомарт Тоқаевнинг Фармони билан тартибсизликлар пайтида ҳалок бўлган полиция ходимлари ва ҳарбий хизматчилар давлат мукофотлари билан тақдирланди. Тартибсизликларга қарши курашган қаҳрамонлардан бири Тараз шаҳар ички ишлар бошқармаси 1-бўлими участка инспектори, полиция капитани Рахат Сланбеков бўлди, деб хабар беради Кazinform мухбири.\nДавлат раҳбари топшириғига асосан вилоят ҳокими Бердибек Сапарбаев марҳумнинг онасига II даражали «Айбын» орденини топширди. Уч хонали квартира калити ҳам турмуш ўртоғи, беш ўғил-қизи қолган қаҳрамоннинг оиласига топширилди.\nҚозоғистон Республикаси Миллий гвардиясига қарашли 5513-ҳарбий қисмда бўлиб ўтган тадбирда Рахат Сланбековнинг оила аъзолари, яқинлари, ҳамкасблари иштирок этди. Улар марҳум хотирасига бир дақиқа сукут сақлашди. Вилоят раҳбари оғир паллада жасорат кўрсатган Рахат Сланбеков номи юрт хотирасида доимо сақланиб қолишини таъкидлади.\n«Давлат раҳбари Қасим-Жомарт Тоқаев мамлакат тинчлигини кузатиш йўлида, золимларга қарши курашда ҳалок бўлган қаҳрамонларни турли давлат мукофотлари билан тақдирлаш, уларнинг оила аъзоларига зарур ёрдам кўрсатиш бўйича топшириқ берди.\nБузғунчилар қўлида ҳалок бўлган Рахат Сланбековнинг қаҳрамонлиги ва жасорати ҳамкасблари ва кейинги авлод учун ибратдир. У ўзининг ҳақиқий ватанпарвар, афсонавий инсон эканлигини, ўз бурчини муносиб ва виждонан бажариб, исботлади. Юрт фаровонлиги, халқ тинчлиги учун ўзини фидо қилди. Рахат Сланбеков каби қаҳрамон посбонларнинг номларини юрт ҳеч қачон унутмайди.\nМард полициячининг ўлими барчамиз учун фожиа бўлди. Унинг оила аъзолари ва яқинларига чуқур ҳамдардлик билдирамиз. Ортда қолган ўғил-қизларга фақат омад, узоқ умр тилаймиз, – деди вилоят ҳокими Б.Сапарбаев.\nВилоят раҳбари Ватан ҳимояси йўлида ҳалок бўлган ҳарбий хизматчилар, ички ишлар ва хавфсизлик хизмати ходимларининг оила аъзоларига давлат бундан кейин ҳам ёрдам беришини, маҳаллий ҳокимлик ҳамиша ёрдам беришга тайёр эканини таъкидлади.\nЎз навбатида Рахат Сланбековнинг онаси Улбўсин Жапарова ҳам Ватан учун қурбон бўлган ўғлининг қазосига кўпчилик ҳамдардлик билдирганига, жасорати беэътибор қолмай, Давлат мукофоти билан тақдирланганига шукроналик билдириб, мамлакатга тинчлик тилади.\nМуаллиф: Сая Сембай\nЖамбил вилоятида қадимий қимиз байрами бўлиб ўтди\nИсроил мамлакатга киришдан олдин ПЗР тестини топшириш талабини бекор қилди\nUral мотоцикли Шимолий Қозоғистон вилоятида йиғилади\nҚозоғистонда барча карантин чекловлари бекор қилинди\nХитойда биринчи марта коронавирус омикрон штаммининг анча юқумли версияси аниқланди\nКоронавирус мутацияларини баҳолашда қийинчиликлар мавжуд - ЖССТ\nҚозоғистонлик боксчи Алуа Балқибекова жаҳон чемпионати финалига чиқди\nШаҳзода Чарльз ва Камилла қироллик сафари доирасида Канадага келишди\nҚасим-Жомарт Тоқаев расмий ташриф билан Қирғизистонга боради